Pegangan Ekuiti Korporat Bumiputera Hanya 17.2 Peratus

Untuk mendapatkan maklumat terkini, ikuti kami melalui Telegram

Kuala Lumpur – Pemilikan ekuiti korporat Bumiputera masih belum mencapai sasaran yang ditetapkan, iaitu sekurang-kurangnya 30 peratus pegangan dalam sektor berkenaan.

YAB Dato’ Sri Ismail Sabri Yaakob, Perdana Menteri menjelaskan bahawa status pemilikan ekuiti sektor korporat berasaskan nilai pasaran tahun 2019 menunjukkan pegangan ekuiti Bumiputera hanya mencapai 17.2 peratus.

Pegangan asing masih merupakan kumpulan terbesar dalam pemilikan ekuiti korporat negara, iaitu 45.5 peratus diikuti bukan Bumiputera (25 peratus) dan namaan (12.3 peratus).

Sehubungan dengan itu, YAB Dato’ Sri Ismail Sabri turut menyatakan bahawa kerajaan akan memperkenalkan kerangka jaringan keselamatan ekuiti bagi memastikan penjualan saham atau syarikat Bumiputera hanya ditawarkan dan dijualkan kepada konsortium, syarikat atau individu Bumiputera yang lain.

“Di samping itu, pegangan dan pelupusan pemilikan oleh syarikat Bumiputera akan dikawal selia oleh kementerian dan agensi berkaitan dengan selaku pengawal selia sektor,” katanya ketika membentangkan Usul Mengenai RMK12 di Dewan Rakyat pada hari ini.

Dalam usaha menyelaras inisiatif tersebut, kerajaan bakal mewujudkan semula Bahagian Kemakmuran Bumiputera dengan mandat dan fungsi yang lebih jelas melalui penugasan semula pegawai pada setiap kementerian dan agensi kerajaan.

Satu rangka kerja tindakan pembangunan Bumiputera yang akan diwujudkan bagi menambah baik tadbir urus pelaksanaan agenda Bumiputera itu bakal diumumkan pada penghujung tahun ini.

Jelas beliau, daya tahan dan kemapanan perniagaan Bumiputera akan dipertingkatkan bagi mencapai sasaran 15 peratus sumbangan Perniagaan Mikro Kecil dan Sederhana (PMKS) Bumiputera kepada Keluaran dalam Negara Kasar (KDNK) menjelang tahun 2025.

Usaha mencapai sasaran tersebut disokong melalui penyediaan pembiayaan dan pelaksanaan program baharu, antaranya termasuklah dana Kemakmuran Bumiputera untuk syarikat Bumiputera dan Skim Pembiayaan Kontrak Ekspres di bawah Majlis Amanah Rakyat (MARA) bagi kontraktor Bumiputera.

Pembiayaan dan pelaksanaan program itu turut merangkumi usaha menarik penyertaan lebih ramai usahawan Bumiputera untuk menceburi bidang ekonomi digital dan industri yang mempunyai potensi pertumbuhan yang tinggi.


Gelembung Pelancongan Langkawi, Merangsang Kembali Ekonomi Tempatan

Langkawi – Pembukaan Langkawi sebagai destinasi perintis bagi program gelembung pelancongan (Travel Bubble) kini mendapat perhatian rakyat tempatan untuk kembali bergerak dalam kebiasaan baharu setelah lama berada di rumah berikutan pelaksanaan Perintah Kawalan Pergerakan (PKP).

Menurut Encik Mahmuzi Osman, Pengurus Kompleks Haji Ismail Group (HiG), semasa pelaksanaan PKP pada Mac tahun lepas, kebanyakan rakyat tempatan terutamanya pengusaha dan peniaga amat terkesan apabila kedai tidak boleh beroperasi dan hanya sektor makanan dibenarkan untuk berniaga.

“Kami amat bersyukur apabila kerajaan, khususnya Kementerian Pelancongan, Seni dan Budaya Malaysia (MOTAC) mengumumkan pembukaan semula Pulau Langkawi kepada pelancongan. Gelembung pelancongan ini banyak membantu peniaga dan pengusaha di sekitar Langkawi bagi menghidupkan semula perniagaan mereka dan menjana pendapatan.”

“Sejak 16 September yang lalu, perniagaan kami dibenarkan beroperasi sepenuhnya seperti biasa dan pelancong mula masuk ke Langkawi. Dalam tempoh seminggu ini, pelancong yang masuk ke dalam Kompleks HiG sangat memberangsangkan,” kongsi Encik Mahmuzi ketika ditemu ramah oleh sidang editor Dewan Ekonomi.

Tambah beliau, HiG menyambut baik hasrat kerajaan untuk merancakkan kembali ekonomi tempatan, di samping memastikan pematuhan Prosedur Operasi Standard (SOP) yang ditetapkan dengan membenarkan hanya 50 peratus pengunjung masuk ke dalam premis pada satu-satu masa.

Sebelum itu, YB Dato’ Sri Hajah Nancy Shukri, Menteri MOTAC menjelaskan bahawa pembukaan sektor pelancong domestik di Pulau Langkawi bersempena Hari Malaysia pada 16 September 2021 adalah sebagai tanda keprihatinan kerajaan kepada rakyat Malaysia yang telah mencapai tahap imunisasi bagi pemberian vaksinasi, di samping merancakkan semula industri pelancongan selepas lebih setahun terkesan akibat pandemik COVID-19.

Sementara itu, Megat Sharifuddin, seorang peniaga produk ubat-ubatan dan herba berpendapat bahawa gelembung pelancongan yang dilaksanakan ini jelas memberikan peluang kepada peniaga dan pekerja untuk kembali aktif menjalani aktiviti perniagaan dan sekali gus dapat merangsang ekonomi tempatan di Langkawi.

Zarina Kasim, 43 tahun, seorang ibu tunggal yang mengusahakan sebuah kedai makan turut menyatakan bahawa kedatangan jumlah pelancong ke Langkawi yang kian meningkat banyak membantu beliau untuk meneruskan kelangsungan hidup dan menyara keluarga, terutamanya dalam perbelanjaan anak-anak.

“Ketika kedai tidak dapat dibuka, kami hanya bergantung pada sumbangan pakej bantuan daripada kerajaan, selain daripada duit simpanan dalam akaun Kumpulan Wang Simpanan Pekerja (KWSP),” kongsi pengusaha kedai makan itu.

Seorang pemandu Grab yang dikenali sebagai Aziz pula menjelaskan bahawa jumlah penumpang yang menempah perkhidmatan e-panggilan turut meningkat sejak kerajaan memperkenalkan Langkawi sebagai perintis bagi program gelembung pelancongan.

Mengulas lebih lanjut berkaitan dengan pembukaan gelembung pelancongan ini, rata-rata rakyat tempatan, khususnya pekerja dan peniaga di Langkawi memberikan maklum balas yang positif. Hal ini secara tidak langsung dapat menyokong kerajaan dalam usaha merancang yang lebih banyak pembukaan gelembung pelancongan domestik pada masa akan datang.


Eksport Malaysia Terus Meningkat, Mencatatkan Pertumbuhan 18.4 Peratus

Untuk mendapatkan maklumat terkini, ikuti kami melalui Telegram

Eksport Malaysia terus mencatatkan pertumbuhan positif berbanding dengan import, iaitu berkembang 18.4 peratus kepada RM95.6 bilion dari tahun ke tahun.

Ketua Perangkawan Malaysia, Dato’ Sri Dr. Mohd Uzir Mahidin menyatakan bahawa eksport Malaysia pada Ogos 2021 mencatat pertumbuhan dua digit 18.4 peratus dari tahun ke tahun, disokong oleh eksport domestik dan eksport semula. Hal ini menunjukkan peningkatan tahun ke tahun 12 bulan berturut-turut sejak September 2020.

“Eksport domestik berjumlah RM79.1 bilion turut menyumbang 82.7 peratus kepada jumlah eksport, iaitu berlaku peningkatan sebanyak 18.7 peratus. Manakala eksport semula pula menyumbang peratusan dengan nilai RM16.5 bilion, meningkat 16.7 peratus tahun ke tahun,” ujar beliau.

Selaras dengan pertumbuhan tahunan, sejumlah 159 daripada 255 kumpulan barangan eksport menunjukkan peningkatan yang positif berbanding dengan tahun sebelumnya.

Jabatan Perangkaan Malaysia turut melaporkan bahawa peningkatan eksport disumbangkan oleh eksport yang lebih tinggi ke negara-negara seperti Singapura (RM2.4 bilion), Jepun (RM1.8 bilion), Amerika Syarikat (RM1.2 bilion), Indonesia (RM1.1 bilion), Hong Kong (RM1.0 bilion), Australia (RM825.8 juta) dan China (RM814.8 juta).

“Dari segi kumpulan produk pula, peningkatan eksport didorong oleh keluaran petroleum (RM2.6 bilion); barangan elektrik dan elektronik (RM2.2 bilion); kimia dan bahan kimia (RM2.2 bilion); barangan perkilangan logam (RM1.9 bilion); gas asli cecair (RM1.9 bilion); minyak kelapa sawit dan keluaran pertanian berasakan minyak kelapa sawit (RM1.4 bilion) dan barangan perkilangan berasaskan minyak kelapa sawit (RM1.1 bilion),” ujar beliau dalam sidang media hari ini.


Dakwaan Kebocoran Data Pembayar Cukai Terhadap LHDNM Tidak Berasas

Cyberjaya – Berkaitan dengan laporan dalam satu portal yang menyatakan bahawa empat juta data yang bocor diperoleh daripada laman sesawang Lembaga Hasil Dalam Negeri Malaysia (LHDNM) melalui Application Programming Interfaces (API) yang dibuat untuk myIDENTITY di bawah seliaan Jabatan Pendaftaran Negara (JPN) adalah sama sekali tidak benar.

Pada hakikatnya, LHDNM hanya merupakan pengguna dan bukannya pemilik kepada sistem myIDENTITY tersebut.

Bagi terus menyakinkan pelanggan, khususnya pembayar cukai terhadap keselamatan data dan maklumat mereka, siasatan dalaman telah dijalankan dan membuktikan bahawa tiada berlaku sebarang kebocoran data dan maklumat seperti yang didakwa.

LHDNM amat kesal dengan laporan dan dakwaan berkenaan kerana perkara tersebut boleh menjejaskan kepercayaan orang ramai terhadap pengurusan dan pentadbiran LHDNM.

“Oleh itu, LHDNM sedang bekerjasama dengan pihak Jabatan Pendaftaran Negara (JPN), Agensi Keselamatan Siber Negara (NACSA) dan Majlis Keselamatan Negara (MKN) bagi melihat semua kemungkinan berkenaan dengan dakwaan ini.

Dalam pada itu, LHDNM turut menegaskan bahawa orang ramai perlu lebih berhati-hati dengan perkara yang tular seumpama ini. Hal ini berkemungkinan besar dibuat oleh pihak yang tidak bertanggungjawab dengan niat untuk kepentingan tertentu serta mengelirukan masyarakat.

Melihat akan kesan kejadian ini, LHDNM memberikan jaminan bahawa semua data dan maklumat yang berada dalam simpanan LHDNM adalah selamat dan sentiasa dilindungi dengan teknologi keselamatan data yang diiktiraf,” jelas LHDN menerusi kenyataan media pada hari ini.


Pendigitalan Membantu Pengusaha F&B Tempatan

Kuala Lumpur – Saladplate dan Food Market Hub (FMH) telah menandatangani memorandum persefahaman (MoU) untuk menyokong pengusaha syarikat makanan dan minuman (F&B) tempatan dalam usaha meningkatkan sumber pencarian perniagaan melalui sebuah pangkalan data digitalisasi global yang melibatkan lebih daripada 90 buah negara.

“Dengan kerjasama ini, syarikat F&B tempatan boleh mendapatkan barangan secara digital melalui satu platform yang memaparkan pelbagai pilihan yang tersedia daripada seluruh dunia.

“Platform ini mempunyai proses pemilihan yang ketat, dengan hanya menampilkan jenama-jenama yang disahkan dan berada di Malaysia. Hal ini dikatakan demikian dapat mencipta sebuah persekitaran digital yang selamat agar pembekal dan pembeli dapat dilindungi,” jelas kata Anthony See, Pengasas Food Market Hub dalam usaha memberikan peluang pada syarikat tempat untuk meneroka pasaran digital.

Bagi memperkasa pengusaha F&B untuk menguruskan inventori perniagaan mereka dengan lebih cekap, terdapat beberapa ciri yang ditonjolkan dalam penggunaan platform tersebut seperti menyelaraskan proses komunikasi antara syarikat dengan pembekal dengan lebih mudah.

Selain itu, syarikat dapat mengakses sistem ke Cloud-Based Procurement Solution yang dikawal oleh kecerdasan buatan (AI), iaitu sebuah alat yang dilengkapi ciri pembelajaran kendiri bagi membantu mereka menguruskan inventori dan perbelanjaan dengan lebih efektif.

Dengan jejak digital global platform ini, pembekal syarikat F&B tempatan dapat mengakses sebuah pangkalan data yang merangkumi lebih 3000 pengendali dan penjual dari seluruh dunia dan memberikan peluang untuk mendapatkan produk unik yang tiada di pasaran tempatan.

“FMH melengkapkan visi Saladplate untuk memperkemaskan hubungkan pembekal antarabangsa dengan pasaran tempatan.

“Kerjasama ini jelas memudahkan setiap proses untuk pengusaha F&B daripada penemuan produk, pengendalian proses import dan pengedaran yang kompleks, promosi dalam talian serta di luar talian, sehinggalah ke pengurusan perbelanjaan perniagaan yang lebih cekap,” jelas Dave Chan, Pengasas Saladplate.

Sehingga kini, platform tersebut telah membolehkan pelbagai jenama dan syarikat terkemuka, sama ada dalam pasaran tempatan mahupun antarabangsa, seperti Kentucky Fried Chicken, Din Tai Fung, The Fish Bowl, Salad Atelier dan lain-lain untuk berkembang dengan lebih maju, di samping pengurusan kos yang lebih jimat.

Leong Tin Fui, Pengarah FK Supply, sebuah pembekal buah-buahan dan sayuran segar di Selangor dan Kuala Lumpur berkata, “Platform ini dapat menjimatkan sebanyak 61 peratus dalam kos pengambilan pekerja pentadbiran, mengurangkan kesalahan dokumentasi, serta 83 peratus penjimatan masa dalam kemasukan data. Platform ini sangat penting untuk membantu syarikat kami kekal bertahan, lebih-lebih lagi ketika pandemik COVID-19.”


Gelembung Pelancongan Langkawi Raih Lebih RM15 Juta

Untuk mendapatkan maklumat terkini, ikuti kami melalui Telegram

LANGKAWI- Industri pelancongan di Langkawi berjaya menjana pendapatan kira-kira RM15.97 juta melalui projek rintis gelembung pelancongan yang bermula pada 16 September lalu.

Ketua Pegawai Eksekutif Lembaga Pembangunan Langkawi (LADA), Encik Nasaruddin Abdul Muttalib menjelaskan, projek rintis tersebut telah mencapai satu kejayaan yang boleh dibanggakan.

Sehingga 30 September, Langkawi telah menerima sebanyak 38 748 pelancong secara keseluruhan, iaitu melebihi daripada jumlah sasaran awal sekitar 30 000 orang. “Jika jumlah sebegini dapat dikekalkan, tidak mustahil sasaran pihak kerajaan untuk menerima 400 000 pelancong sehingga Disember tahun ini dapat dicapai,” jelas beliau dalam satu kenyataan pada hari ini.

Menurut Nasaruddin, daripada jumlah itu, sebanyak 26 377 pelancong masuk ke Langkawi melalui Lapangan Terbang Antarabangsa Langkawi, manakala 7480 orang menggunakan Terminal Feri Kuah dan 4891 orang masuk melalui Jeti Tanjung Lembong. Jelas beliau lagi, pembukaan semula Langkawi dilihat mampu menjana kembali pendapatan penduduk tempatan.

“LADA juga menyasarkan sebanyak 60 000 orang pelancong akan mengunjungi Langkawi dalam bulan ini sahaja,” ujar beliau. Sementara itu, LADA juga sedang berusaha untuk melaksanakan gelembung pelancongan antarabangsa dengan kerjasama Kementerian Pelancongan, Seni dan Budaya (MOTAC) dan Majlis Keselamatan Negara (MKN).

Gelembung pelancongan antarabangsa itu kini sedang menunggu kelulusan daripada Kerajaan Persekutuan. Menurutnya Nasaruddin, negara seperti Rusia, Poland, Singapura dan China telah menyatakan hasrat untuk menjadi tetamu terawal untuk melancong ke Langkawi.

“Rundingan juga telah dibuat dengan syarikat penerbangan antarabangsa dan tempatan untuk merancang penerbangan berjadual dan penerbangan sewa khas bagi gelembung pelancongan antarabangsa,” jelas beliau.


Menaikkan Kembali

Daripada ketiga-tiga ayat yang berikut, ayat manakah yang tepat?


RMK12: Penggulungan Bermula Hari Ini

KUALA LUMPUR- Hari ini bermulanya sesi penggulungan Rancangan Malaysia Ke-12 (RMK12) di Dewan Rakyat oleh kementerian-kementerian selepas perancangan negara untuk tempoh 2021 hingga 2025 itu dibahaskan di Parlimen.

Sebanyak 106 Ahli Parlimen dari blok kerajaan dan pembangkang mengambil bahagian pada sesi perbahasan RMK12 selepas dibentangkan oleh Perdana Menteri, YAB Dato’ Sri Ismail Sabri Yaakob pada 27 September lalu.

Antara isu yang dibangkitkan oleh Ahli-ahli Parlimen dalam perbahasan selama empat hari bermula pada 28 September itu termasuklah kesihatan, vaksin      COVID-19, pembangunan Sabah dan Sarawak, kemiskinan, impak pascaCOVID-19 dan pengurusan bekalan air negara.

Berdasarkan takwim Mesyuarat Pertama Penggal Keempat Parlimen ke-14 2021 di portal Parlimen Malaysia, sesi penggulungan oleh kementerian dijadualkan berlangsung sehingga Khamis ini.

Menurut Aturan Urusan Mesyuarat Dewan Rakyat, persidangan pada hari ini dimulakan dengan sesi Waktu Pertanyaan Menteri melibatkan soalan untuk YAB Perdana Menteri berkaitan dengan sekuriti tenaga (energy security) di negara ini ketika berlaku krisis tenaga global dan hala tuju untuk meningkatkan sekuriti tenaga negara.

Dua lagi soalan untuk sesi berkenaan adalah untuk Menteri Pelancongan, Seni dan Budaya, YB Dato’ Sri Hajah Nancy Shukri berkaitan dengan cadangan kementerian itu menetapkan paras siling komisen harga jualan bilik melalui OTA (Online Travel Agent) dan Menteri Perpaduan Negara berkaitan dengan sejauh mana Tabika Perpaduan memainkan peranan bagi memupuk nilai-nilai perpaduan dalam kalangan masyarakat majmuk di negara ini.

Bagi waktu pertanyaan jawab lisan pula, YB Mohd Fasiah Mohd Fakeh (Bersatu-Sabak Bernam) meminta Menteri Pengajian Tinggi YB Datuk Seri Dr. Noraini Ahmad menyatakan tahap kebolehpasaran graduan semasa pandemik COVID-19 dan langkah bagi menyediakan graduan yang berdaya saing di pasaran pekerjaan.

Turut ditanya adalah soalan berkaitan dengan keberkesanan modul sesi Pembelajaran dan Pengajaran di Rumah (PdPR) yang diajukan oleh YB Datuk Mohd Salim Sharif (BN-Jempol) kepada Menteri Kanan Pendidikan, YB Senator Datuk  Dr. Mohd Radzi Md. Jidin.


Isu Kemampuan Beli, Penawaran Berlebihan dalam Sektor Hartanah

Untuk mendapatkan maklumat terkini, ikuti kami melalui Telegram

Kuala Lumpur – Sektor jualan hartanah negara bakal terus berhadapan dengan cabaran untuk menangani isu asas, iaitu masalah berkaitan dengan kemampuan pembelian, polisi dan penawaran yang berlebihan.

Kenanga Investment Bank Berhad (Kenanga) dalam laporan kajiannya menjelaskan bahawa meskipun jualan hartanah menunjukkan prestasi yang baik setakat tahun ini, namun pencapaian itu dilihat akan diuji apabila diskaun Kempen Pemilikan Rumah (HOC) tamat pada akhir tahun ini.

Bank pelaburan itu menjangkakan hasil jualan akan mula menunjukkan penurunan pada tahun depan sekiranya diskaun kempen pemilikan rumah itu tidak disambung.

Dalam pada itu, jumlah hartanah tidak terjual pula merekodkan angka tertinggi sejak tahun 2015 bagi separuh pertama tahun ini, iaitu sebanyak 172 360 unit dengan Johor kekal menjadi negeri tertinggi 42 973 unit diikuti Kuala Lumpur (32 543) dan Selangor (29 555).

“Berdasarkan data dari Maklumat Harta Tanah Negara (NAPIC), kami percaya masalah bekalan berlebihan bermula pada tahun 2015 ketika kediaman yang diservis mula membanjiri pasaran secara besar-besaran walaupun langkah pengenduran mula dilaksanakan pada tahun 2014,” menurut laporan itu.

Menurut bank tersebut, pertumbuhan unit yang tidak terjual di dua kawasan yang memiliki asas lebih tinggi, iaitu Kuala Lumpur dan Selangor masing-masing merekodkan peningkatan tiga serta dua kali ganda sejak tahun 2014.

Beberapa negeri lain seperti Perak, Pulau Pinang, Negeri Sembilan dan Sabah turut menunjukkan pertumbuhan ketara dalam unit yang tidak terjual.

Kenangan berpendapat bahawa unit tidak terjual turut menekan harga rumah itu tidak akan pulih pada masa terdekat disebabkan oleh jumlahnya yang masih agak besar dalam pasaran.

Nilai Harga Indeks Rumah (HPI) yang mengukur perubahan harga rumah bagi suku kedua tahun ini juga buat pertama kalinya merekodkan penguncupan, iaitu -1.2 peratus berbanding dengan tempoh yang sama tahun lepas.

“Situasi ini dipercayai adalah sebahagiannya disebabkan oleh pandemik, namun kami berpandangan trend HPI secara dasarnya telah menuju kepada pertumbuhan negatif dan pandemik hanya mempercepatkan proses tersebut.

“Kami percaya trend ini berpunca khususnya disebabkan oleh masalah penawaran berlebihan dan kemampuan beli,” ujarnya.


LHDNM Menganjurkan Seminar Percukaian Kebangsaan 2021

Cyberjaya – Sebagai acara cukai pendidikan tahunan, Lembaga Hasil Dalam Negeri Malaysia (LHDNM) akan mengadakan Seminar Percukaian Kebangsaan (SPK) 2021 secara dalam talian pada 9 hingga 16 November 2021.

LHDNM dalam satu kenyataan hari ini menjelaskan bahawa penganjuran seminar itu merupakan platform untuk meningkatkan tahap pengetahuan dan pematuhan cukai dalam kalangan masyarakat.

Dalam pada itu, seminar ini juga bertujuan untuk menyampaikan maklumat terkini berkaitan dengan sebarang pindaan dalam Akta Cukai Pendapatan 1967 dan akta-akta berkaitan yang dibentangkan melalui Belanjawan 2022.

“SPK 2021 akan menampilkan barisan para penceramah yang terdiri daripada pegawai kanan LHDNM yang mempunyai pengalaman tinggi dalam memerihalkan percukaian negara.”

“Seminar ini akan mengupas topik berkaitan dengan ‘Cadangan Belanjawan 2022’ dan ‘Percukaian e-Dagang di Malaysia’ melalui tiga sesi, iaitu pada 9 November 2021, 11 November 2021 dan 16 November 2021.”

Para peserta boleh membuat pendaftaran secara dalam talian mulai 18 Oktober hingga 16 November 2021 menerusi portal rasmi LHDNM.

LHDNM turut menyarankan pelibatan orang ramai untuk menyertai seminar ini. Hal ini demikian kerana seminar ini berupaya memberikan kesedaran bahawa melaporkan dan membayar cukai merupakan tanggungjawab warganegara demi kemajuan serta kemakmuran negara.


Pelaburan Berkualiti Tinggi Tingkatkan Taraf Hidup Rakyat

Untuk mendapatkan maklumat terkini, ikuti kami melalui Telegram

KUALA LUMPUR- Pelaburan berkualiti tinggi mampu menjadikan rakyat Malaysia menikmati taraf hidup yang lebih tinggi dan membolehkan rakyat mempunyai simpanan yang lebih banyak, jelas Menteri di Jabatan Perdana Menteri (Ekonomi), YB Datuk Seri Mustapa Mohamed.

“Tiada jalan pintas dan kita tidak boleh hanya menambah semula menggunakan sumber kerajaan. Sumber itu melibatkan pekerjaan yang berkualiti,” jelas beliau dalam satu webinar bertajuk “Malaysia Economic Direction – What to Expect Next” anjuran UOB Kay Hian Wealth Advisors pada Selasa.

Beliau berpandangan demikian semasa menjawab soalan berkaitan dengan cara untuk menangani kadar simpanan rakyat Malaysia yang rendah, terutamanya melibatkan golongan yang telah mengeluarkan wang daripada akaun Kumpulan Wang Simpanan Pekerja (KWSP) mereka semasa pandemik COVID-19.

“Pelaburan akan memainkan peranan yang penting, bukan hanya kepada pelabur asing, malah pada peringkat  domestik. Kita perlu lebih agresif dalam usaha menarik pelaburan berkualiti,” jelas beliau dengan merujuk kejayaan sebelum ini di negeri seperti Pulau Pinang, Johor, dan Sarawak apabila pelbagai sektor seperti elektrik dan elektronik serta minyak dan gas yang telah berkembang pesat.

“Secara ringkasnya,kita perlu meningkatkan kemahiran, membawa masuk pelaburan berkualiti, melatih lebih banyak pekerja selain perlu keluar daripada operasi bergaji rendah dan hal ini juga mempunyai kaitan dengan gaji minimum,” jelas beliau.

Pertumbuhan pendapatan menjadi faktor penting untuk memastikan Malaysia dapat mencapai 30 peratus pemilikan ekuiti Bumiputera berbanding dengan 17.2 peratus pada tahun 2019. Tambah beliau, hal itu dapat dilakukan dengan menyimpan melalui institusi Bumiputera seperti Permodalan Nasional Bhd (PNB) dan Lembaga Tabung Haji serta institusi pembangunan seperti Majlis Amanah Rakyat (MARA).

“Untuk berbuat demikian,kita perlu meningkatkan pendapatan, pengetahuan dan kemahiran supaya mereka dapat menyimpan lebih banyak dalam dana seperti ASB (Amanah Saham Bumiputera) atau Tabung Haji,” jelas beliau.


Pembukaan Sektor Ekonomi, Kadar Pengangguran Turun 4.6 Peratus

Putrajaya – Kerajaan terus optimis dalam usaha pelaksanaan Pelan Pemulihan Nasional (PPN) dengan pembukaan sektor ekonomi, berikutan hasil positif daripada penurunan kes jangkitan COVID-19 serta peningkatan dos vaksinasi yang dijangka memberikan kesan kepada pertumbuhan ekonomi negara.

Jabatan Perangkaan Malaysia (DOSM) melaporkan hari ini dalam siaran Statistik Tenaga Buruh, Malaysia, kadar pengangguran di Malaysia telah menurun kepada 4.6 peratus pada Ogos 2021, iaitu bersamaan dengan 748.8 ribu orang.

Kedudukan tenaga buruh dilihat semakin baik pada Ogos 2021 berikutan lebih banyak aktiviti ekonomi dibenarkan untuk kembali beroperasi dengan pematuhan kepada Prosedur Operasi Standard (SOP). Hal ini ditunjukkan daripada peningkatan dalam guna tenaga dan penurunan kadar pengangguran pada bulan tersebut.

“Bilangan penduduk bekerja meningkat sebanyak 0.5 peratus dari bulan ke bulan kepada 15.38 juta orang pada Ogos 2021 dengan nisbah guna tenaga kepada penduduk meningkat 0.2 mata peratus kepada 65.2 peratus.

“Manakala bilangan penganggur menurun sebanyak 3.8 peratus kepada 748.8 ribu orang. Ini merupakan penurunan pengangguran yang pertama setelah merekodkan peningkatan pada Jun dan Julai yang lalu,” jelas Dato’ Sri Dr. Mohd Uzir Mahidin, Ketua Perangkawan Malaysia.

Dari aspek sektor ekonomi, sektor perkhidmatan terus mencatatkan perubahan positif dari bulan ke bulan, terutamanya dalam aktiviti makanan dan minuman (F&B); perdagangan borong dan runcit; dan kesihatan kemanusiaan dan kerja sosial.

Pada masa yang sama, guna tenaga dalam sektor pembuatan dan pembinaan juga merekodkan pertumbuhan positif setelah mencatatkan penurunan pada bulan sebelumnya, sementara sektor pertanian dan perlombongan, dan pengkuarian kekal dalam trend menurun.

Tambahan pula, dari segi taraf pekerjaan, kategori pekerja yang merangkumi 77.4 peratus telah meningkat sebanyak 0.2 peratus, iaitu 11.90 juta orang setelah mencatatkan penurunan bagi tempoh dua bulan sebelumnya. Begitu juga, penduduk bekerja sendiri terus meningkat sejak Februari dengan peningkatan dari bulan ke bulan sebanyak 1.4 peratus, iaitu sebanyak 2.54 juta orang.

Pada bulan tersebut, pengoperasian semula lebih banyak aktiviti ekonomi mendorong bilangan penduduk bekerja yang tidak bekerja buat sementara waktu terus menurun sebanyak 13.5 peratus kepada 671.2 ribu orang.

Penganggur aktif atau mereka yang bersedia untuk bekerja dan aktif mencari pekerjaan merangkumi 83.8 peratus daripada jumlah penganggur. Kumpulan ini menurun sebanyak 3.7 peratus kepada 627.5 ribu orang. Daripada jumlah penganggur yang aktif, 53.8 peratus merupakan mereka yang menganggur kurang daripada tiga bulan, manakala mereka yang berada dalam pengangguran jangka panjang melebihi setahun meliputi 9.0 peratus.

Mengulas dengan lebih lanjut berkaitan dengan kedudukan tenaga buruh, Ketua Perangkawan berkata, statistik yang dikeluarkan ini memperihalkan kedudukan penawaran buruh berdasarkan Survei Tenaga Buruh.

Walaupun cabaran akan berterusan pada bulan berikutnya disebabkan oleh situasi kesihatan awam yang tidak menentu, pelaksanaan PPN yang membenarkan pembukaan semula ekonomi dengan lebih selamat dijangka akan dapat memacu ekonomi negara untuk pulih secara progresif.

“Peralihan positif ini memberikan isyarat bahawa prestasi ekonomi Malaysia akan pulih semula secara beransur-ansur susulan lebih banyak perniagaan kembali beroperasi dengan kapasiti yang lebih.

“Prestasi ekonomi negara yang menggalakkan akan meningkatkan permintaan buruh termasuk mewujudkan lebih banyak peluang pekerjaan dalam ekonomi. Oleh itu, ekonomi dan pasaran buruh dijangka pulih secara berperingkat pada bulan-bulan akan datang.


Integriti dalam Pengurusan Kewangan

Untuk mendapatkan maklumat terkini, ikuti kami melalui Telegram

Memang tidak dapat dinafikan, dalam mana-mana buku ekonomi di dunia pasti menggariskan empat elemen sebagai faktor pengeluaran dan sumber ekonomi, iaitu tanah, buruh, modal, dan keusahawanan. Namun begitu, laporan kertas kerja bertajuk “Putting Integrity into Finance: A Purely Positive Approach” oleh dua orang penyelidik terkenal antarabangsa, Werner Erhardst dan Micheal C. Jensen, telah memberikan anjakan paradigma kepada teori asas ekonomi ini dalam konteks kewangan.

Menurut laporan tersebut, integriti atau kejujuran, diunjurkan sebagai elemen tambahan yang sama pentingnya seperti faktor-faktor pengeluaran dan sumber ekonomi lain. Integriti dilihat mempunyai implikasi signifikan ke atas produktiviti dan kualiti hidup, iaitu ketirisan integriti pasti akan mengurangkan impak kuasa kewangan.

Memang benar bahawa skop integriti itu merangkumi pelbagai aspek kehidupan. Nilai integriti melangkaui perbezaan agama dan budaya. Pergilah ke pelosok dunia mana pun, pastinya tiada sesiapa yang menafikan kepentingan integriti dalam kehidupan. Walau bagaimanapun, integriti dalam kewangan dilihat sebagai antara aspek integriti yang paling mencabar. Buktinya, statistik tangkapan jenayah rasuah di Malaysia telah mencatatkan peningkatan sebanyak 11.63 peratus dari tahun 2018 ke 2020. Jenayah tersebut merangkumi kesalahan menerima dan memberi rasuah, tuntutan palsu, salah guna kedudukan, pengubahan wang haram, dan lain-lain. Susulan daripada itu, jelaslah bahawa nilai integriti dalam kewangan perlu diambil perhatian oleh setiap individu bagi memerangi endemik rasuah dalam kalangan masyarakat.

Yang menariknya, cabaran integriti dalam kewangan ini juga melangkaui status sosioekonomi individu sama ada miskin atau kaya, berpendidikan rendah atau tinggi yang menyaksikan setiap individu pasti akan berdepan dengan isu yang menguji integriti dalam menguruskan hal-hal kewangan. Godaan wang dan kekayaan harta benda sememangnya sukar ditepis, menjadikan garis pemisah antara benar dengan salah itu menjadi kabur, serta menidakkan perbezaan antara yang hak dan batil. Dari lensa mikro, integriti merupakan elemen yang sangat kritikal dalam membentuk nilai peribadi. Integriti peribadi inilah secara kolektifnya dapat mendukung integriti sesebuah sistem pada tahap yang lebih makro. Tanpa integriti, sesebuah sistem itu tidak dapat berfungsi sebagaimana yang sepatutnya.

Persoalannya, bagaimanakah nilai integriti ini dapat dipupuk dalam kalangan masyarakat agar menjadi satu budaya yang seterusnya menjadi identiti negara? Setakat ini, jelas Malaysia perlu memperbaik imej negara, apatah lagi dengan kedudukan terkini di tangga ke-57 pada tahun 2020 berbanding dengan tangga ke-51 pada tahun sebelumnya dalam Indeks Persepsi Rasuah (CPI).

Secara asasnya, nilai integriti harus dipupuk dari dalam institusi kekeluargaan itu sendiri. Pembangunan peribadi dalam persekitaran kekeluargaan dilihat sebagai jalan yang lebih efektif berbanding dengan pendidikan formal. Hal ini dikatakan demikian kerana dalam lingkungan keluarga, penyampaian adalah lebih dekat dan mesra, sekali gus memberikan impak yang lebih mendalam terhadap individu. Walau bagaimanapun, penerapan nilai integriti secara formal di institusi pendidikan akan menjadikannya lebih menyeluruh. Bahkan, pelbagai kajian kes boleh dijadikan rujukan dan diterapkan dalam rangka perancangan pendidikan.

Integriti merupakan elemen yang kritikal dalam urusan berkaitan dengan kewangan. Jika ditanya berkaitan dengan harga sebuah integriti, jawapannya tidak ternilai harganya waima dijanjikan jutaan ringgit. Integriti harus tetap dipegang utuh kerana itulah tuntutan moral dan agama yang tidak seharusnya dikompromikan.

Dr. Nurul Afidah Mohamad Yusof, Penolong Profesor di Jabatan Kewangan, Fakulti Perniagaan dan Kewangan, Universiti Tunku Abdul Rahman.


LHDNM: Larangan Penggunaan Logo atau Rujukan Tanpa Kebenaran

Kuala Lumpur – Lembaga Hasil Dalam Negeri Malaysia (LHDNM) pada hari ini dalam satu kenyataan menegaskan bahawa orang ramai tidak boleh sewenang-wenangnya menggunakan logo atau rujukan LHDNM di media sosial, risalah, atau mana-mana bahan bercetak dan penerbitan tanpa kebenaran.

LHDNM memandang serius terhadap penyalahgunaan logo atau rujukan tersebut di mana-mana platform atau sebarang kegunaan yang boleh mengelirukan orang ramai.“

“Kesalahan ini boleh didakwa sebagaimana yang diperuntukkan di bawah Bahagian 1, Jadual 1, Akta Lambang dan Nama (Mencegah Penggunaan Tak Wajar) 1963 [Akta 414] atas kesalahan penyalahgunaan logo atau rujukan kepada pihak tertentu tanpa kebenaran.

Oleh hal yang demikian, sebagai sebuah agensi Badan Berkanun Persekutuan, LHDNM juga tidak akan teragak-agak untuk mengambil tindakan berdasarkan peruntukan undang-undang yang berkuat kuasa terhadap pihak yang terlibat dengan penyalahgunaan tersebut.


Sektor Pembuatan Rekod Pertumbuhan 6.8 Peratus pada Ogos 2021

Kuala Lumpur – Nilai jualan sektor pembuatan negara pada Ogos 2021 merekodkan pertumbuhan sebanyak 6.8 peratus berbanding dengan bulan yang sama pada tahun lalu, iaitu RM126.5 bilion.

Menurut laporan Perangkaan Pembuatan Bulanan Malaysia, Ogos 2021, turut merekodkan peningkatan ialah dari jualan bulan ke bulan sektor tersebut pada bulan itu yang meningkat 5.5 peratus berbanding dengan bulan sebelumnya. Peningkatan ini dikatakan demikian dipengaruhi oleh pembukaan meluas sektor ekonomi seiring dengan peralihan fasa Pelan Pemulihan Negara (PPN).

Dato’ Sri Dr. Mohd. Uzir Mahidin, Ketua Perangkawan Malaysia berkata, pertumbuhan nilai jualan pada Ogos itu dipacu oleh subsektor Produk Petroleum, Kimia, Getah dan Plastik yang meningkat 31.4 peratus, terutamanya dalam industri pembuatan kok dan produk petroleum bertapis.

“Pengembangan ini turut didorong oleh subsektor produk makanan, minuman dan tembakau (7.0 peratus) yang disokong oleh industri pembuatan produk makanan, serta subsektor produk elektrik dan elektronik (6.9 peratus), terutamanya dalam industri pembuatan komputer, produk elektronik dan optikal.

“Nilai jualan bagi industri berorientasikan eksport yang menyumbang sebanyak 75.3 peratus dari jumlah nilai jualan, merekodkan kenaikan 14.3 peratus (RM95.2 bilion), manakala industri berorientasikan domestik mencatatkan kejatuhan sebanyak 10.8 peratus pada Ogos 2021 berbanding dengan Ogos 2020.

“Pertumbuhan nilai jualan bagi industri berorientasikan eksport seiring dengan pertumbuhan dua digit yang dicatatkan bagi eksport perdagangan luar negeri serta faktor harga yang kekal memberangsangkan,” katanya dalam satu kenyataan pada hari ini.

Bagi perbandingan dari bulan ke bulan, Dato’ Sri Dr. Mohd. Uzir menjelaskan bahawa industri berorientasikan eksport dan domestik masing-masing merekodkan pertumbuhan positif 3.5 peratus dan 12.2 peratus.

Pada masa yang sama, jumlah pekerja sektor pembuatan pada Ogos 2021 adalah sebanyak 2 213 715 orang, peningkatan 1.0 peratus berbanding dengan 2 190 787 orang pada Ogos tahun lalu. Peningkatan itu disumbangkan oleh sektor produk elektrik dan elektronik (4.3 peratus) dan produk petroleum, kimia, getah dan plastik (1.8 peratus).

Laporan tersebut juga menyatakan jumlah gaji dan upah yang dibayar ialah berjumlah RM7 230.1 juta, meningkat 1.7 peratus atau RM117.5 juta pada Ogos 2021 berbanding dengan bulan yang sama tahun sebelumnya.

Di samping itu, nilai jualan per pekerja meningkat 5.7 peratus kepada RM57 160 berbanding dengan bulan yang sama tahun 2020. Sementara itu, purata gaji dan upah setiap pekerja adalah sebanyak RM3266 pada Ogos 2021.

Bagi tempoh Januari hingga Ogos tahun ini, nilai jualan sektor pembuatan bertambah 15.5 peratus kepada RM992.4 bilion berbanding dengan tempoh yang sama tahun 2020.

“Bilangan pekerja dan gaji dan upah masing-masing mencatatkan pertumbuhan sebanyak 1.0 peratus dan 2.3 peratus, iaitu berjumlah 2.21 juta orang dan RM59.2 bilion. Nilai jualan per pekerja bagi lapan bulan pertama tahun 2021 turut bertambah 14.3 peratus, iaitu sebanyak RM448 314,” menurut laporan tersebut.


Jualan Perdagangan Borong, Runcit Merosot -10.2 Peratus

Untuk mendapatkan maklumat terkini, ikuti kami melalui Telegram

Kuala Lumpur – Perdagangan Borong dan Runcit Malaysia merekodkan jualan RM100 bilion, merosot -10.2 peratus berbanding dengan tempoh yang sama pada tahun yang lalu.

Kemerosotan tersebut merupakan pertumbuhan negatif atau dua digit ketiga berturut-turut selepas penurunan -14.7 peratus pada Julai dan -10.3 peratus pada Jun yang lalu.

Walau bagaimanapun, laporan Prestasi Perdagangan Borong dan Runcit, Ogos 2021 memaklumkan bahawa nilai jualan dari bulan ke bulan sektor tersebut merekodkan pertumbuhan sebanyak 7.9 peratus.

Dato’ Sri Dr. Mohd. Uzir Mahidin, Ketua Perangkawan Malaysia menjelaskan bahawa jualan perdagangan borong turun -0.1 peratus untuk mencapai RM51.9 bilion, manakala subsektor perdagangan runcit menguncup -7.5 peratus disebabkan oleh jualan runcit di kedai pengkhususan yang turut merosot -14.8 peratus atau RM1.4 bilion kepada RM8.1 bilion.

“Jualan runcit di kedai bukan pengkhususan merosot -8.1 peratus kepada RM15.4 bilion. Hal ini diikuti oleh jualan runcit barangan isi rumah -7.5 peratus, jualan runcit bahan api kenderaan (-6.2 peratus), jualan runcit peralatan informasi dan komunikasi (-0.9 peratus), jualan runcit makanan, minuman dan tembakau (-1.3 peratus) dan jualan runcit barangan kesenian serta rekreasi -1.4 peratus.

“Walau bagaimanapun, jualan runcit bukan di kedai, gerai atau pasar serta jualan runcit di gerai dan pasar masing-masing mencatatkan pertumbuhan positif sebanyak 20.8 peratus dan 5.9 peratus.

“Secara perbandingan bulanan, perdagangan runcit naik 2.9 peratus (Ogos) dengan semua kumpulan dalam subsektor ini mencatatkan pertumbuhan positif,” katanya dalam satu kenyataan pada hari ini.

Tambahan pula, hal ini juga menunjukkan peningkatannya pada nilai jualan perdagangan borong dari bulan ke bulan pada Ogos lalu yang merekodkan kenaikan 7.9 peratus, didorong oleh kebenaran semula 11 sektor ekonomi dan pengedaran di negeri Fasa Satu dan Fasa Dua di bawah Pelan Pemulihan Nasional (PPN).

Pada masa yang sama, Dato’ Sri Dr. Mohd Uzir memaklumkan bahawa pertumbuhan -57.6 peratus bagi subsektor kenderaan bermotor pada Ogos lalu adalah disebabkan oleh jualan kenderaan bermotor yang merosot -60.9 peratus, iaitu sebanyak RM4.8 bilion kepada RM3.1 bilion.

“Hal ini turut diikuti dengan jualan komponen dan aksesori kenderaan bermotor yang merosot kepada -47.2 peratus, iaitu mencatatkan RM1.7 bilion.

“Penyelenggaraan dan pembaikan kenderaan bermotor juga menurun -48.6 peratus kepada RM0.9 bilion diikuti oleh jualan, penyelenggaraan dan pembaikan motosikal dengan pertumbuhan -79.0 peratus untuk mencapai RM0.8 bilion,” ujar beliau.

Namun begitu, perbandingan dari bulan ke bulan bagi jualan subsektor kenderaan bermotor meningkat 188.1 peratus dengan dipacu oleh jualan kenderaan bermotor yang merekodkan kenaikkan 135.5 peratus selepas kebenaran operasi bilik pameran dan pusat jualan kereta di negeri utama.

Jelas beliau lagi, indeks jualan runcit melalui internet pada Ogos merekodkan pertumbuhan dari tahun ke tahun yang lebih tinggi pada Julai lalu (9.4 peratus) apabila terus mencatatkan peningkatan sebanyak 13.8 peratus.

Bagi indeks volum perdagangan borong dan runcit pula, hal ini menunjukkan pertumbuhan -12.2 peratus dari tahun ke tahun dengan penguncupan tersebut adalah disebabkan oleh volum kenderaan bermotor yang menjunam -59.0 peratus, diikuti perdagangan runcit (-8.1 peratus) dan perdagangan borong (-3.3 peratus).


Menangani Masalah Pengangguran di Malaysia

Pengangguran merupakan suatu masalah ekonomi yang perlu ditangani oleh setiap  negara di dunia. Meskipun Malaysia sebuah negara yang sedang membangun, namun tidak lari daripada menghadapi masalah pengangguran. Hal ini berkaitan rapat dengan  kemiskinan yang kian menular bukan sahaja di kawasan luar bandar, malah berlaku di kawasan bandar.

Ketika berucap dalam sidang Dewan Rakyat pada penghujung bulan September 2021, Dato’ Sri Ismail Sabri Yaakob, Perdana Menteri Malaysia mengatakan bahawa sebanyak 580 000 isi rumah daripada golongan berpendapatan sederhana (M40) sudah tergelincir ke dalam kategori B40, iaitu sebanyak 40 peratus kerana kemerosotan ekonomi yang disebabkan oleh penularan pandemik COVID-19.

Menurut beliau lagi, sebanyak 20 peratus daripada 40 peratus kumpulan M40 tersebut, yang sebelum ini menerima pendapatan bulanan antara RM4850 hingga RM10 959. Namun begitu, situasi berubah apabila pandemik berlaku sehinggakan kumpulan B40 mengalami kerugian pendapatan yang mendorong kepada kadar kemiskinan mutlak di Malaysia meningkat kepada 8.4 peratus pada tahun 2020 berbanding dengan 5.6 peratus pada tahun 2019.

Seterusnya, dalam satu laporan yang dikeluarkan oleh Jabatan Perangkaan Malaysia didapati bahawa kebanyakan siswazah kini terpaksa merebut peluang pekerjaan yang disediakan kepada pelajar lepasan Sijil Pelajaran Malaysia (SPM) dan diploma kerana kekurangan peluang pekerjaan. Menurut laporan itu, kerajaan perlu bertindak segera menangani isu pekerjaan yang berlaku ketika ini, lebih-lebih lagi apabila mereka merebut untuk mendapatkan pekerjaan melebihi daripada kelayakan yang sepatutnya. Sebagai contoh, pekerjaan yang dikhaskan untuk pelajar lepasan SPM atau diploma terpaksa berebut dengan graduan lain untuk mendapatkan pekerjaan.

Dalam konteks ini, keadaan sebeginilah yang menyebabkan golongan lepasan SPM dan diploma terpaksa bersaing dengan graduan ijazah untuk mendapatkan pekerjaan. Impak kerajaan bawah kelayakan ini adalah besar memandangkan hal ini menyentuh kebolehpasaran golongan B40 yang berpendidikan sederhana dan rendah untuk mendapatkan pekerjaan.

Berdasarkan data yang dikeluarkan oleh Jabatan Perangkaan Malaysia, pada Julai 2021, menunjukkan seramai 778 200 orang penduduk Malaysia telah kehilangan pekerjaan atau masih menganggur. Hal ini dikatakan demikian bilangan pengangguran telah meningkat 4.8 peratus dari bulan Jun pada tahun ini. Kadar pengangguran pada Julai pula adalah yang tertinggi untuk tahun ini walaupun kerajaan memperuntukkan RM530 bilion dalam lapan Pakej Rangsangan Ekonomi sebelum ini.

Seterusnya, pada tahun 2020, direkodkan jumlah siswazah yang bersedia untuk masuk ke pasaran kerja ialah sebanyak 260 000 orang. Walau bagaimanapun, jumlah pekerjaan mengikut kelayakan yang tersedia untuk siswazah dalam negara pada tahun 2020 hanya 73 000 pekerjaan merosot kepada 31 000 dari tahun sebelumnya. Pada tahun 2020, sebanyak 1.89 juta lepasan siswazah bekerja dalam sektor separa mahir dan tanpa kemahiran.

Hal ini merangkumi 37.4 peratus jumlah pekerja yang mempunyai kelayakan lepasan ijazah dan hal ini juga bermakna pada tahun 2020, sebanyak 1.89 juta pekerjaan yang sepatutnya dikhaskan untuk lepasan SPM dan diploma telah diisi oleh pekerja siswazah yang bekerja di bawah kelayakan. Situasi ini jelas menunjukkan bahawa terdapat jurang ketidakpadanan yang besar dalam pasaran kerja di negara ini.

Menurut Jabatan Perangkaan Malaysia, guna tenaga tak penuh (underemployment) ini membawa kepada jurang kemiskinan yang lebih besar kepada golongan berpendapatan rendah B40.

Pada pandangan penulis, cara yang terbaik untuk merangsangkan ekonomi Malaysia pasca COVID-19 dengan membuka lebih banyak sektor industri seperti pelancongan di Langkawi, Pulau Tioman, Pulau Pangkor dan Pulau Redang. Menurut Kementerian Pelancongan Malaysia, sejak Pulau Langkawi dibuka kepada pelancong tempatan pada pertengahan September 2021, pendapatan bersih daripada sektor ini ialah RM15 juta. Hal ini adalah susulan daripada rakyat Kedah yang berjaya ditempatkan pada Fasa 3 apabila lebih daripada 80 peratus penduduk telah divaksin.

Dengan mematuhi prosedur operasi standard (SOP) ataupun penjarakan fizikal yang ketat, maka sudah tentu lebih ramai rakyat Malaysia akan dapat merentas ke negeri lain untuk melancong atau melawat sanak-saudara mereka.

Langkah seterusnya ialah menggalakkan lebih ramai pelabur dari Asia Timur, seperti Rusia, Turki, Azerbaijan ataupun Tukmenistan untuk melabur di sini. Dalam pada itu, kerajaan juga boleh melibatkan universiti tempatan dan swasta dengan sektor perindustrian, seperti sains dan teknologi, penterjemahan buku asing kepada pelbagai bahasa yang boleh melahirkan ramai penterjemah atau penyunting graduan universiti, seperti dari Institut Terjemahan Negara. Institut itu juga perlu memainkan peranan dalam usaha menyediakan peluang pekerjaan kepada graduan lulusan seperti penterjemahan bahasa, interpretasi dan penyuntingan.

Konglomerat seperti Sunway Industries, Berjaya Corporation dan Proton juga perlu membuka lebih banyak peluang pekerjaan kepada graduan dalam bidang teknologi maklumat, kejuruteraan dan pembinaan, walaupun gaji agak rendah daripada sebelumnya.

Berdasarkan kajian, terdapat kira-kira 30 000 pekerja awam yang masih enggan divaksin bagi menangani pandemik COVID-19. Maka demikian, penulis mencadangkan agar mereka digantikan dengan graduan yang sedang menganggur yang layak untuk bekerja sementara waktu. Selain itu, bagi menggalakkan graduan lebih berdikari, mereka disarankan untuk menceburi dalam bidang lain seperti pengusahaan ladang, menanam buah-buahan ataupun sayur-sayuran, walaupun kelayakan bidang mereka berbeza. Mereka perlulah bersedia menghadapi cabaran baharu dan tidak boleh bergantung sepenuhnya kepada bantuan kerajaan semata-mata.

Pengangguran dalam kalangan belia memberikan cabaran untuk Malaysia. Masalah struktur yang diperoleh daripada kekurangan kualiti pendidikan, ketidaksesuaian kemahiran dan pekerjaan berkualiti rendah menekan pasaran buruh  sejak tahun kebelakangan ini. Penyertaan belia dalam pasaran buruh berumur antara 15 hingga 24 tahun, bertambah dengan tetap sejak dekad yang lepas.

Sementara menunjukkan trend yang positif pada keseluruhannya, beberapa perkembangan tertentu patut diberikan perhatian. Remaja yang berusia antara 15 hingga 19 tahun, besar kemungkinan memilih pekerjaan lebih daripada pelajaran lepasan sekolah menengah di Sabah. Walau bagaimanapun, pengangguran sedang meningkat dalam kalangan belia 20 hingga 24 tahun, khususnya di kawasan perbandaran dan masih kekal tinggi dalam kalangan belia berusia 15 hingga 19 tahun.

Pengangguran lelaki begitu jelas di Sabah, sementara pengangguran dalam kalangan perempuan adalah tinggi di kawasan bandar dan di luar bandar. Yang lebih mengejutkan, pengangguran tersebut adalah dalam kalangan belia kaum India.

Akibat COVID-19, rakyat Malaysia yang masih muda sudah terdedah dengan masalah kehilangan pekerjaan dalam menghadapi pertumbuhan kerja yang mereka tidak mudah dilepaskan. Hal ini ditambah pula dengan fokus pada pengekalan pekerja yang membawa kepada kekangan mendapat pekerja baharu, serta pertambahan perkongsian mereka yang bekerja sendiri dengan sumber yang kurang bagi meresap kemerosotan.

Dalam artikel dari Emir Research bertajuk, Daripada Insentif Pengawal Seliaan kepada Insentif Fizikal (berkaitan dengan pendapatan kerajaan, seperti cukai) pada 3 Ogos 2021, kerajaan digesa untuk menambah suntikan fizikal terus daripada RM83 bilion kepada RM150 bilion. Penambahan ini diperlukan bagi menggalakkan ekonomi dan menolak ke hadapan perangkaan pertumbuhan. Hal ini sekurang-kurangnya dapat menangani cabaran pengangguran yang mungkin berbentuk struktur ataupun terbina dalam yakni yang melibatkan graduan dan pengangguran belia.

Undang-undang Okun oleh pakar ekonomi Arthur Okun mengatakan bahawa bagi setiap satu peratus kejatuhan dalam pekerjaan, terdapat juga kejatuhan sepadan sebanyak dua peratus dalam pertumbuhan hasil domestik kasar. Pada asasnya, hal ini berkaitan rapat dengan teori ekonomi standard. Itulah perbezaan antara pengeluaran sebenar dengan pengeluaran berpotensi. Pekerjaan ialah aspek integrasi ekonomi makro dan asas ekonomi. Perkara ini penting bagi menentukan pekerjaan sepenuhnya dalam negara tidak statik, namun mampu bergerak ke hadapan dalam mencapai potensi sebuah negara yang maju dan negara yang berpendapatan tinggi seperti yang digariskan dalam perancangan terkini dan yang lepas, rangka tindakan dan rangka kerja strategik.

Kini  jangkaan Hasil Domestik Kasar Negara Malaysia tahun 2021 terpaksa diturunkan daripada 7.5 peratus kepada lima peratus. Dalam hal ini, negara banyak bergantung kepada eksport sektor pengeluaran bagi memacu pertumbuhan yang mengatasi RM1 trilion bagi suku pertama tahun 2021.

Pendapatan negara banyak diperoleh daripada hasil petroleum, hasilan petrokimia, hasilan elektrik terutamanya litaran integrasi elektronik yang digunakan  dalam telefon bimbit, automatif dan hasilan getah terutamanya sarung tangan pembedahan yang berasaskan nitril.


Bahasa Indah Cerminan Akal Budi

Untuk mendapatkan maklumat terkini, ikuti kami melalui Telegram

KUALA LUMPUR − Karya yang baik dengan bahasa yang santun dapat dipancarkan melalui akal budi seni. Akal budi seni merupakan pancaran yang lahir dari hati budi seorang insan yang disampaikan melalui bahasa. Orang Melayu mempunyai banyak khazanah seni bahasa yang berharga seperti pantun, peribahasa, gurindam dan sebagainya.

Menurut Zefri Ariff dari negara Brunei Darussalam, bahasa yang baik dan berkesan perlu untuk seseorang itu berkomunikasi dengan baik. Bahasa yang indah pula dapat memperkatakan suatu ekspresi yang ada kaitannya dengan seni. Seni berbahasa dapat memberikan gambaran atau ekspresi jati diri seseorang insan dalam konteks komunikasi. Tanpa bahasa, seseorang itu tidak dapat berada di luar lingkungannya kerana bahasa memainkan peranan yang penting sebagai alat komunikasi. Begitulah intimnya perkaitan antara jati diri dengan seni berbahasa yang memperlihatkan setiap bait-bait kata yang diucapkan itu dapat memberikan cerminan terhadap akal budi seni seseorang.

Lima perspektif yang dapat dilihat dalam konteks jati diri seseorang melalui bahasa ialah kesedaran berilmu, kesedaran berbahasa, kesedaran berbangsa, kesedaran bernegara dan kesedaran beragama.

Manakala SPN. Marhalim Zaini, iaitu S.SN. M.A dari Indonesia pula berkata, fenomena seni pada hari ini berkait rapat dengan teknologi digital. Apabila datangnya pandemik COVID-19, para pengkarya yang kreatif pantas mengambil inisiatif untuk berkarya dan menyampaikannya kepada masyarakat dengan menggunakan teknologi digital seiring dengan keadaan semasa dunia yang dilanda pandemik COVID-19.

Pada hari ini, banyak karya seni kita terhasil melalui medium teknologi digital. Namun begitu, dapat dilihat bahawa karya yang dihasilkan ini tidak melupakan sumber tradisi alam Melayu yang melambangkan jati diri orang Melayu termasuklah penggunaan bahasa yang indah. Oleh itu, kita perlu menonjolkan dan memperkenalkan semula tradisi seni Melayu kepada generasi muda kerana banyak dalam kalangan mereka tidak lagi mengenali tradisi seni budaya Melayu lama termasuklah puisi, pantun, drama dan sebagainya.

Kini, ruang media sosial menjadi medium yang sangat berkesan untuk memberikan artikulasi yang lebih jelas kepada penonton tentang mitos, tradisi lama, hikayat lama dan sebagainya khususnya kepada generasi baharu.

CG Karmain Abbas dari Singapura pula berpendapat, seseorang itu perlu menggunakan cara yang kreatif untuk berbahasa supaya setiap bait-bait kata yang diucapkan itu santun dan sopan. Pendekatan berbahasa menggunakan cara yang betul dan santun dapat menyampaikan maklumat secara jelas dan berkesan kepada penerima ketika berkomunikasi.

Fazleena Hishamuddin dari Malaysia pula menambah, seseorang yang berkomunikasi itu dapat dipancarkan melalui dua cara, iaitu secara bersemuka dan maya atau teknologi digital seperti penggunaan WhatsApp.

Bahasa berinovasi dan terakam mengikut generasi. Bahasa tumbuh mengikut peredaran masa. Bagi generasi muda pada hari ini, mereka lebih suka berkomunikasi dengan menggunakan singkatan perkataan dan mengelakkan diri daripada menulis perkataan secara penuh dengan tatabahasa yang betul dan tepat. Hal ini amat membimbangkan kerana akan merosakkan keindahan bahasa Melayu.

Demikianlah antara penjelasan menarik daripada panel jemputan dalam Webinar 1: “Bahasa Terindah dalam Karya Seni (Tradisional dan Kontemporari)”, yang bersiaran secara langsung pada pukul 10.00 pagi tadi. Program ini dirasmikan oleh Rektor ASWARA, Prof. Ts. Dr. Ruslan Abdul Rahim. Yang turut hadir ialah Encik Azrie Izham Hamzah dari Malaysia selaku moderator.

Pusat Pengajian Asasi Seni Kreatif, Akademi Seni Budaya dan Warisan Kebangsaan (ASWARA) menganjurkan siri webinar pada 24 dan 25 November 2021 secara langsung dalam talian menerusi FB LIVE Aswara yang menampilkan perkongsian ilmu daripada tokoh akademik dari dalam dan luar negara serta penggiat industri kreatif tanah air. Program ini ialah lanjutan daripada siri “Akal Budi Seni: Liuk Kata” bersempena dengan Wave Festival 21.


PLCT Memantapkan Prestasi Sektor Korporat

Kuala Lumpur – Tengku Datuk Seri Zafrul Tengku Abdul Aziz, Menteri Kewangan mengumumkan penubuhan  Program Transformasi Syarikat Senaraian Awam (PLCT) bagi memastikan prestasi tinggi sektor korporat negara.

Tengku Datuk Seri Zafrul berkata, “penubuhan PLCT itu juga merupakan sebahagian daripada langkah kerajaan untuk melengkapkan inisiatif Perkukuh Pelaburan Rakyat (Perkukuh) yang dilaksanakan ke atas Syarikat Pelaburan Berkaitan Kerajaan (GLIC)”.

Inisiatif yang bakal diterajui oleh Bursa Malaysia Berhad itu akan memberikan tumpuan kepada peningkatan lima tonggak dalam Syarikat Senaraian Awam (PLC), antaranya operasi dipacu prestasi, pertumbuhan sebagai organisasi lestari, bertanggungjawab dan beretika, serta pengukuhan tadbir urus korporat.

Turut menjadi tonggak utama program tersebut ialah kebolehan digital dan sokongan terhadap pembinaan negara bagi memajukan ekonomi, serta komuniti di Malaysia.

PLCT dilaksanakan dari tahun 2021 hingga 2025. Perkara ini akan menyaksikan kemajuan PLC negara dalam pelbagai aspek, termasuklah membina kedudukan kewangan lebih kukuh dan meningkatkan komposisi dalam Lembaga Pengarah, seterusnya meletakkan kedudukan yang lebih baik untuk menyumbang kepada agenda nasional.

Beliau berkata demikian ketika berucap pada Program Invest Malaysia 2021 yang diadakan secara maya pada Khamis.

Pelaksanaan PLCT itu turut melibatkan penerbitan lima buku panduan digital dengan setiap satu daripadanya mewakili setiap tonggak yang digariskan dengan buku pertamanya akan dikeluarkan pada akhir tahun ini.

Bagi meningkatkan ketelusan dan keberkeksanana program tersebut, pemantauan terhadap usaha dan kemajuan PLC bakal dikongsikan melalui papan pemuka digital (dashboard).

“Sepanjang pelaksanaan program ini, sokongan oleh peneraju industri dan pemimpin korporat sangat penting. Oleh itu, saya menggesa semua PLC negara untuk menyokong program ini bagi meningkatkan sektor korporat, pasaran modal dan ekonomi negara.

“Usaha digerakkan melalui Program Perkukuh, Aspirasi Pelaburan Nasional (NIA) hingga PLCT secara keseluruhannya akan memastikan asas ekonomi menjadi lebih kuat, di samping meletakkan negara pada landasan kemakmuran, inklusif dan lestari,” ujarnya.


Pengeluaran Getah Asli Malaysia Menurun 11.7 Peratus

Untuk mendapatkan maklumat terkini, ikuti kami melalui Telegram

Putrajaya – Berdasarkan penerbitan Perangkaan Getah Bulanan di Malaysia bagi bulan Ogos 2021, Jabatan Perangkaan Malaysia pada hari ini mengumumkan pengeluaran getah asli menurun sebanyak 11.7 peratus pada Ogos 2021, iaitu 42 942 tan metrik berbanding dengan bulan Julai pada tahun yang sama dengan jumlah 48 610 tan metrik.

Penerbitan perangkaan getah bulan ini memaparkan statistik berkaitan dengan pengeluaran, import, eksport, penggunaan domestik, stok, harga, bilangan pekerja, gaji dan upah serta produktiviti bagi estet getah.

Menurut Dato’ Sri Dr. Mohd. Uzir Mahidin, Ketua Perangkawan Malaysia, pengeluaran tahunan turut menunjukkan penurunan sebanyak 3.6 peratus berbanding dengan 44 543 tan metrik bulan yang sama pada tahun sebelumnya.

Tambah beliau, sektor pekebun kecil merupakan penyumbang besar kepada pengeluaran getah asli Malaysia pada Ogos 2021, iaitu 90.9 peratus berbanding dengan sektor estet hanya sebanyak 9.1 peratus.

Sementara itu, dilaporkan bahawa jumlah stok getah asli meningkat 2.3 peratus pada Ogos 2021 kepada 287 380 tan metrik berbanding dengan 280 844 tan metrik pada Julai 2021. Dalam hal ini, kilang pemproses getah telah menyumbang stok akhir sebanyak 91.5 peratus diikuti dengan kilang pengguna getah (8.4 peratus) dan estet getah (0.1 peratus).

China terus mendominasi sebagai pengimport tertinggi getah asli, iaitu 43.7 peratus daripada jumlah keseluruhan eksport pada Ogos 2021 diikuti Amerika Syarikat (9.0 peratus), Perancis (8.4 peratus), Turki (3.1 peratus) dan Brazil (2.4 peratus). Namun begitu, eksport getah asli Malaysia adalah sebanyak 59 172 tan metrik, iaitu meningkat 21.6 peratus berbanding dengan Julai 2021 (48 645 tan metrik).

Prestasi eksport produk getah negara disumbangkan oleh produk berasaskan getah asli, seperti sarung tangan getah, tayar, tiub, benang getah dan kondom. Produk sarung tangan getah merupakan eksport utama dengan nilainya sebanyak RM3.8 bilion pada Ogos 2021, menurun sebanyak 1.4 peratus berbanding dengan Julai 2021.

Mengulas lebih lanjut, Dato’ Sri Dr. Mohd. Uzir menjelaskan bahawa prestasi pertumbuhan pengeluaran getah asli Malaysia dalam tempoh lapan bulan pertama tahun 2021 mencatatkan penurunan 4.0 peratus berbanding dengan tempoh yang sama pada tahun 2020 (313 180 tan metrik bagi Januari–Ogos 2021, dan 326 194 tan metrik bagi Januari–Ogos 2020).

“Meskipun begitu, jumlah eksport getah asli mencatatkan peningkatan ketara pada tahun 2021, iaitu 22.7 peratus berbanding dengan pada tempoh sama pada tahun sebelumnya. Peningkatan ketara ini sejajar dengan prospek ekonomi yang lebih baik berikutan daripada pemulihan dalam perdagangan global dan rangkaian bekalan,” ujar beliau lagi.


Pemerkasaan TMK Catat RM320 Bilion pada Ekonomi Digital Tahun 2020

Teknologi Maklumat dan komunikasi (TMK) mencatatkan pertumbuhan dua digit sebanyak 10.4 peratus bersamaan RM320 bilion pada tahun 2020. Situasi penularan COVID-19 telah menjejaskan aktiviti ekonomi dan sosial berikutan perlaksanaan Perintah Kawalan Pergerakan (PKP), namun situasi ini memberikan manfaat kepada industri TMK melalui pertumbuhan ekonomi digital.

Ketua Perangkawan Malaysia, Datuk Seri Dr. Mohd. Uzir Mahidin berkata, sumbangan tersebut merangkumi Nilai Ditambah Kasar Industri Teknologi Maklumat dan Komunikasi (NDKTMK), 14.2 peratus dan e-dagang bagi industri lain, 8.4 peratus.

Pertumbuhan positif ini selari dengan fokus utama kerajaan dalam pemerkasaan ekonomi digital yang akan mengukuhkan pertumbuhan ekonomi negara di bawah Rancangan Malaysia Ke-12 (RMK-12) bagi memulihkan pertumbuhan negara akibat kesan pandemik COVID-19.

Mengulas lebih lanjut, NDKTMK e-dagang menunjukkan peningkatan sebanyak RM163.3 bilion pada tahun 2020 berbanding dengan RM129.2 bilion tahun lalu.

“Pelaksanaan pelbagai fasa kawalan pergerakan bagi membendung penularan COVID-19 dan penutupan sektor ekonomi bukan utama (essential) juga mendorong pengguna untuk meningkatkan pembelian secara dalam talian, seterusnya mempercepatkan pertumbuhan pasaran e-dagang di Malaysia,” kata Datuk Seri Dr. Mohd. Uzir dalam kenyataan hari ini.

Tambah beliau lagi, sebahagian besar guna tenaga dalam industri TMK diterajui oleh industri pembuatan TMK sebanyak 35.3 peratus diikuti perkhidmatan TMK 29.5 peratus dan perdagangan TMK 21.7 peratus.

Industri TMK menunjukkan perkembangan positif walaupun negara berhadapan pandemik COVID-19. Hal ini dapat dilihat dari pertumbuhan ekonomi digital dengan penggunaan teknologi dari perusahaan yang mula beralih dari cara tradisional ke arah digital dan platform e-dagang.

Beliau sempat menyeru penduduk Malaysia supaya memberikan kerjasama dalam menjayakan Banci Malaysia 2020 bagi memastikan tiada yang ketinggalan kerana “Data Anda Masa Depan Kita“.


Make It Bigger Resources: Terokai Perniagaan Pembekalan Kandungan dan Kerja Kreatif

Untuk mendapatkan maklumat terkini, ikuti kami melalui Telegram

Mungkin tidak setanding Noor Neelofa, selebriti terkenal di Malaysia dan juga selebriti media sosial, Khairul Aming yang mencipta populariti berikutan sering kelihatan dalam dunia maya. Berdasarkan laporan, sambal yang dipasarkan di Instagram oleh Khairul Aming terjual hampir 273 000 unit dengan harga RM13.90 sebotol. Mengikut kiraan kasar, keuntungan jualan Khairul menerusi laman web Shopee diperoleh sebanyak RM3.8 juta, iaitu hampir RM4 juta dengan hanya menjual sambal.

Neelofa mungkin lebih bertuah disebabkan telah mencipta jenama diri sebagai selebriti menerusi program realiti Dewi Remaja. Khairul bukanlah selebriti sebaliknya muncul mencipta nama menerusi perkongsian video masakan hampir tiga tahun sebelum berjaya meraih keyakinan orang ramai. Kedua-dua figura ini bukanlah dua kes eksklusif, sebaliknya terdapat ratusan lagi pihak yang mencipta kekayaan dengan hanya menerbitkan kandungan unik, fokus dan informatif.

Ironinya, masyarakat hanya memberikan fokus kepada nilai ringgit yang diperoleh, namun hakikatnya setiap tokoh itu mempunyai perjalanan pahit dan manis untuk berjaya hingga ke tahap tersebut. Dalam konteks ini, mencipta kandungan demi mendapatkan kandungan yang baik, berkualiti dan memberikan impak kepada warga maya perlu mempunyai aturan yang signifikan. Menurut Mohd. Faizal Zakaria, Ketua Pegawai Eksekutif Make It Bigger Resources, pemasaran melalui penerbitan kandungan merupakan konsep terkini dalam pemasaran yang semakin dominan tanpa mengira negara.

“Pada zaman dahulu, masyarakat boleh bergantung kepada media massa memandangkan medium tersebut mempunyai kekuatan untuk menyampaikan maklumat kepada pembaca dalam tempoh yang singkat. Kemunculan platform media sosial dikatakan mengambil alih fungsi media massa sedia ada.

Faizal berkata, kini, secara tiba-tiba banyak pihak menjadi sensasi di media sosial dengan identiti tersendiri hasil daripada menerbitkan kandungan, seterusnya menggunakan platform tersebut sebagai kerjaya tetap. Pada dasarnya, penghasilan sesuatu kandungan lazimnya diguna pakai dalam bentuk tulisan blog, video, infografik, audio siar (podcast) ataupun media sosial.

Kebanyakannya beranggapan bahawa menerbitkan kandungan merupakan sesuatu perkara yang mudah. Namun begitu, bagi menerbitkan kandungan yang berkualiti dan strategik, pada hakikatnya memerlukan kemahiran dan kepakaran dalam bidang tertentu. Tambahan pula, kebanyakan organisasi hanya memfokuskan pada teras perniagaan. Menyentuh kesedaran tentang peri pentingnya kualiti kandungan dalam media sosial, Mohd. Faizal bertanggungjawab untuk memainkan peranan sebagai konsultan dan penyedia perkhidmatan menerbitkan sesuatu kandungan.

Kandungan bukan hanya terhad pada penulisan, sebaliknya melibatkan penggunaan peralatan seperti kamera, video, sistem bunyi dan pencahayaan, penyuntingan dan kemudiannya disiarkan di platform media tertentu. Melalui pemerhatian Mohd. Faizal, kebanyakan syarikat berhadapan dengan dilema untuk melantik konsultan atau menggaji pekerja berikutan beberapa faktor, termasuklah isu kos.

“Pada hakikatnya, 80 peratus syarikat multinasional melantik konsultan luar untuk menyediakan perkhidmatan kandungan berikutan tidak mahu menanggung kos pekerja dan berhadapan dengan isu kecekapan. Idea kreatif sentiasa ada hadnya. Oleh itu, syarikat lazimnya tidak mahu menanggung kos untuk melantik banyak kru penerbitan kandungan,” katanya.

Dalam menerbitkan kandungan yang berimpak tinggi, seseorang itu mahupun syarikat memerlukan kepakaran dalam penguasaan bahasa, manakala pengetahuan dalam menganalisis data, khususnya berkaitan dengan angka menjadi suatu hal yang sangat imperatif.

“Saya sering menasihatkan klien untuk memberikan tumpuan kepada teras perniagaan masing-masing. Sebagai contoh, jika mereka menghasilkan pastri, perniagaan itu perlulah fokus pada penghasilan dan pemasaran pastri. Kandungan kreatif pula perlu diberikan tanggungjawab kepada konsultan,” kongsinya lagi.

Hal ini dikatakan demikian kerana penghasilan kandungan kreatif ini memakan banyak masa, sedangkan usahawan sebenarnya lebih bertanggungjawab menghasilkan lebih banyak peluang untuk perniagaan masing-masing.

Dalam berkongsi aspirasi, Mohd. Faizal menjelaskan negara maju kini menggunakan teknologi kecerdasan buatan (AI) untuk menghasilkan kandungan dengan ketepatan hampir 80 peratus tepat berdasarkan kecenderungan pengguna. Hal ini sedikit sebanyak menjadikan penerbitan kandungan menjadi lebih mudah dan bermakna kepada banyak penulis, untuk mencari dan mendalami ilmu dan kemahiran baharu. Setiap usahawan atau penggiat industri perlu mencari teknik kemahiran tinggi yang paling sukar ditandingi dalam sesuatu perkara.

Teknologi kini menjadikan sesiapapun boleh menjadi jurufoto, juruvideo mahupun selebriti dalam sekelip mata. Menyentuh aspek strategi kandungan, perniagaan disyorkan untuk merancang kandungan berjenama dengan memasukkan elemen yang tertancap dalam minda separuh sedar kerana hal tersebut lebih berkekalan. Kandungan yang bagus mesti kelihatan dengan emosi dan bermain-main dengan perasaan. Cerita yang paling dikenang sudah tentu suatu bingkisan yang diakhiri dengan linangan air mata sedih, gembira atau kelucuan.

“Oleh sebab itu, saya sering berpesan kepada penulis, tulislah dari hati kerana tulisan hati sentiasa mengetuk pintu hati yang lain. Tidak semua kandungan perlu bermain emosi kerana kandungan kreatif untuk agensi kerajaan harus disampaikan dalam satu nada tertentu untuk menyatakan sesuatu yang serius.

“Bukan mudah memuaskan hati klien. Kadang-kadang menjadi buntu untuk mendapatkan idea yang segar. Ada ketikanya, kami mempunyai idea yang bagus, tetapi tidak dapat dilaksanakan berikutan beberapa halangan seperti Perintah Kawalan Pergerakan (PKP). Isu bajet dan kekangan masa juga memainkan peranan,” jelas beliau.

Nuansa selera pengguna sentiasa berubah-ubah, maka penceritaan juga harus cepat beradaptasi dengan keperluan semasa. Menurut Mohd. Faizal, tidak ada satu formula khusus dalam penghasilan naskhah kandungan untuk media sosial, namun menerapkan pendekatan “cuba dan baiki” sehingga mendapat hasil terbaik. Hindari daripada meniru pendekatan orang lain. Fahami konsep dan amalkan konsep mencuba dan membuat penambahbaikan tersebut.

Sehubungan dengan itu, sesuatu penghasilan kandungan kreatif yang menggunakan media sosial perlulah mempunyai konsep tersendiri bersifat santai dan memadai diterbitkan dalam satu sela masa yang tetap.

“Saya pernah berhadapan dengan permintaan klien yang permintaannya ialah tiga kandungan disiarkan pada setiap hari di saluran media sosial. Bayangkan, setiap hari perlu melihat mesej atau cerita yang lebih kurang sama. Sudah tentu pembaca bukan sahaja berasa jelak, malah menunjukkan penyampaian kandungan itu tidak berkesan.

Oleh hal yang demikian, menulis artikel dalam laman blog dan berkongsi karya penulisan dalam media sosial merupakan satu daripada inisiatif yang berkesan. Artikel tersebut tidak akan terpadam melainkan pemilik akaun tersebut bertindak membuang kandungan itu.

Memiliki kepercayaan merupakan langkah pertama untuk menjalin hubungan perniagaan. Sebagai usahawan, kita tidak boleh meletakkan harapan yang terlalu tinggi kepada pelanggan baharu. Bermula dengan memperoleh kontrak kecil sebelum beransur-ansur menjadi lebih besar sebenarnya merupakan titik permulaan yang baik untuk membina kepercayaan klien terhadap keupayaan perniagaan kita.

Bagi memastikan perkhidmatan terbaik, Faizal turut melabur dengan membeli peralatan terkini, termasuklah perisian yang berupaya meningkatkan produktiviti. Seseorang itu akan sentiasa terpesona dengan visual yang dilihat. Bagi menghasilkan visual yang bermutu, mahu tidak mahu bukan sahaja memerlukan idea yang hebat, bahkan perlu memiliki peralatan bersesuaian.

“Kami sentiasa melakukan penambahbaikan dari segi inventori peralatan yang sesuai dengan kemampuan dan permintaan pelanggan. Kami juga sudah beralih kepada teknologi network device interface (NDI) untuk menyiarkan program secara langsung menerusi Internet.

“Pelanggan terbesar kami datangnya dari agensi kerajaan dan syarikat berkaitan kerajaan (GLC). Visual dan imej yang dihasilkan lazimnya untuk kegunaan korporat dan pasaran antarabangsa dan hal ini menjadi faktor utama mengapa Make It Bigger sentiasa mengemaskinikan peralatan dan perisian agar inventori sentiasa berada pada tahap terbaik,” katanya.

Melihat hala tuju syarikat dalam tempoh terdekat, pengasas Make It Bigger dalam proses memindahkan operasi ke premis yang lebih besar bagi menampung kapasiti pekerja. Susulan daripada itu, pengasas ini merancang untuk menambah kapasiti pekerja bagi meningkatkan produktiviti melalui pengambilan secara Skim Latihan Dual Nasional (SLDN) anjuran Jabatan Pembangunan Kemahiran (JPK). Syarikat ini turut berharap agar dapat mengoptimumkan kos tenaga kerja dan pada masa yang sama dapat memindahkan kemahiran dan ilmu kepada golongan muda.

Melalui program SLDN tersebut, Mohd. Faizal berharap Make It Bigger akan terus digerakkan oleh tenaga dan kreativiti generasi terkini sesuai dengan motonya, “Penyelesaian Masa Hadapan Bermula Hari Ini”.


Pulau Legenda Sasar 100 Ribu Pelancong

Untuk mendapatkan maklumat terkini, ikuti kami melalui Telegram

Langkawi – “Hingga akhir bulan Oktober 2021, Langkawi menyasarkan kehadiran pelancong di pulau ini mencecah angka 100 ribu pengunjung.” Keterujaan ini dikongsikan oleh Tuan Nasaruddin Abdul Mutalib, Ketua Pegawai Eksektif Lembaga Pembangunan Langkawi (LADA) dalam Majlis Makan Malam Bersama-sama Pengamal Media di Goldsands Hotel Langkawi malam tadi. Jamuan yang diadakan khusus untuk meraikan media itu merupakan anjuran Kementerian Pendidikan Malaysia (KPM) dengan kerjasama Jabatan Penerangan Malaysia (JAPEN).

Pulau Langkawi menjadi perintis bagi projek Gelembung Pelancongan di negara ini bermula pada 16 September 2021. Kerajaan mengumumkan kebenaran mengunjungi Langkawi dengan prosedur dan peraturan yang ketat sebagai langkah membendung penularan COVID-19 kesan daripada kedatangan pelancong ke pulau lagenda itu. Namun demikian, hanya pengunjung yang sudah lengkap dua dos vaksin dibenarkan memasuki Langkawi.

Bercakap tentang kesan positif yang dicapai melalui rancangan Gelembung Pelancongan itu, Tuan Nasaruddin Abdul Mutalib menambah, “Dalam tempoh dua minggu pertama selepas dibuka kepada pelancong luar, Langkawi menyasarkan 30 ribu kedatangan pelancong, namun jumlah yang dicatatkan melebihi sasaran, iaitu sebanyak 38 784 pengunjung pada bulan September.

Kemudian, pada bulan Oktober pula, Langkawi dijangka akan menerima 60 ribu kemasukan pengunjung. Jumlah itu juga diyakini akan melebihi sasaran apabila pada pertengahan bulan Oktober sahaja, kehadiran pengunjung ke Langkawi mencecah angka 51 400 ribu pengunjung.”

Menurut beliau lagi, kemasukan pengunjung secara harian ke Langkawi juga menunjukkan peningkatan apabila mencatatkan jumlah 3700 pengunjung sehari. Begitu juga dengan jumlah penerbangan ke Langkawi yang beroperasi sebanyak 25 penerbangan sehari. Hal ini hampir memenuhi keupayaan maksimum Lapangan Terbang Antarabangsa Langkawi.

“Selepas pembukaan Langkawi untuk dikunjungi oleh pelancong setelah lama ‘sunyi’ akibat pandemik COVID-19, bilangan feri dari Kuala Perlis dan Kuala Kedah yang membawa pengunjung ke Langkawi juga semakin bertambah dari sehari ke sehari, iaitu melebihi 1000 orang pelancong sehari,” kata Tuan Nasaruddin dalam nada gembira.

Sememangnya Gelembung Pelancongan di Langkawi berjaya dengan adanya kerjasama daripada semua pihak yang terlibat dalam usaha menggerakkan kempen “selamat untuk melancong” dalam suasana negara, termasuk Langkawi yang masih berhadapan dengan virus COVID-19.


LHDNM Lantik Ketua Pegawai Eksekutif Baharu

Lembaga Hasil Dalam Negeri Malaysia (LHDNM) mengumumkan pelantikan YBhg. Datuk Mohd Nizom Sairi, Timbalan Ketua Pegawai Eksekutif (Operasi Percukaian) LHDNM sebagai Ketua Pegawai Eksekutif LHDNM yang baharu berkuat kuasa esok (19 Oktober 2021) bagi menggantikan YBhg. Dato’ Sri Dr. Sabin Samitah. LHDNM merakamkan setinggi-tinggi penghargaan kepada YBhg. Dato’ Sri Dr. Sabin Samitah atas jasa, sumbangan dan bakti sepanjang beliau berkhidmat di LHDNM.

YBhg. Datuk Mohd Nizom Sairi, 58 tahun, yang memegang ijazah sarjana dari Lawrence Technological University, Amerika Syarikat mula berkhidmat di LHDNM pada 13 November 1985 mempunyai pengalaman yang luas dalam bidang percukaian langsung, iaitu merangkumi operasi percukaian dan pungutan cukai, percukaian antarabangsa serta latihan percukaian.

Sebelum menjawat portfolio Timbalan Ketua Pegawai Eksekutif LHDNM, YBhg. Datuk Mohd Nizom  Sairi juga pernah memegang beberapa jawatan di LHDNM, termasuklah sebagai Pengarah Jabatan Siasatan LHDNM, Pengarah Akademi Percukaian Malaysia, Pengarah Pematuhan Cukai dan Pengarah Negeri LHDNM Perak. Beliau juga pernah menyandang jawatan Timbalan Ketua Pegawai Eksekutif (Pengurusan) sebelum ini.

LHDNM merakamkan ucapan setinggi-tinggi tahniah kepada YBhg. Datuk Mohd Nizom Sairi atas pelantikan ini. Berbekalkan pengalaman luas yang dimiliki, sudah pasti beliau mampu mencapai visi LHDNM untuk menjadi pentadbir cukai terunggul selari dengan aspirasi untuk membina sebuah Keluarga Malaysia yang terangkum.


AirAsia, Syarikat Penerbangan Tambang Rendah Terkemuka di Asia Lima Tahun Berturut-turut

Sepang – Meskipun dilanda cabaran sepanjang pandemik COVID-19, AirAsia kekal mempertahankan kredibilitinya selama lima tahun berturut-turut sebagai Syarikat Penerbangan Tambang Rendah Terkemuka Asia 2021.

Tidak hanya mendapat pengiktirafan tersebut, AirAsia turut dianugerahkan sebagai Kru Kabin Syarikat Penerbangan Tambang Rendah Terkemuka Asia untuk tahun keenam di World Travel Awards 2021 edisi ke-28.

“World Travel Awards merupakan satu daripada program anugerah yang paling berprestij di dalam industri pelancongan global yang mengiktiraf dan meraikan kecemerlangan di seluruh sektor utama industri perjalanan, pelancongan dan hospitaliti,” kata Graham E. Cooke, Pengasas World Travel Awards.

Melalui kenyataan media pada hari ini, syarikat AirAsia mengungguli kategori utama berikutan jumlah undian tertinggi daripada pengguna dan penggiat industri profesional di rantau ini.

Ketua Ketua Pegawai Eksekutif Kumpulan AirAsia Aviation, Bo Lingam berkata: “Kejayaan ini merupakan pencapaian yang sangat luar biasa dan kami tujukan anugerah ini kepada AllStars yang bekerja keras walaupun dilanda krisis semasa, namun masih mementingkan keutamaan kepada para pelanggan.”

Kini kami dapat melihat keadaan semakin pulih dan kami tidak sabar untuk kembali terbang lebih tinggi di semua pasaran utama dengan standard keselamatan dan kepatuhan tertinggi sempena pembukaan sekatan perjalanan secara beransur-ansur.

“Kami mengucapkan terima kasih kepada World Travel Awards, serta lebih 600 juta pelanggan yang telah terbang bersama kami, dan rakan industri atas sokongan dan pengiktirafan mereka.

Menurut beliau, susulan pandemik COVID-19, AirAsia dapat mengenal pasti setiap aspek operasinya secara lebih menyeluruh untuk kembali aktif serta stabil. AirAsia menawarkan pelbagai pengalaman perjalanan dan gaya hidup sehenti melalui aplikasi AirAsia Super App.

Sementara itu, Ketua Kru Kabin Kumpulan AirAsia, Suhaila Hassan mengatakan bahawa anugerah Kru Kabin Syarikat Penerbangan Tambang Rendah Terkemuka Asia ini dapat memperkukuh lagi komitmen AirAsia untuk memberikan perkhidmatan yang terbaik kepada pelanggan.

Kami percaya 18 bulan yang lalu merupakan masa yang amat mencabar untuk semua orang, terutamanya mereka yang berada dalam industri penerbangan dan pelancongan. Anugerah ini sekali lagi mencerminkan keunggulan AirAsia dalam perkhidmatan yang mengutamakan pelanggan kami. Kami tidak sabar untuk kembali menyambut para pelanggan dengan perkhidmatan terbaik di ASEAN sempena pembukaan semula sekatan perjalanan.

Setelah melalui fasa pandemik COVID-19 ini, AirAsia akan terus komited memenuhi permintaan pengguna dari semasa ke semasa serta meningkatkan daya keselamatan dalam mengorak langkah pemulihan terhadap perjalanan udara yang merangkumi domestik dan antarabangsa.


Kadar Inflasi Meningkat 2.2 Peratus pada September 2021

Untuk mendapatkan maklumat terkini, ikuti kami melalui Telegram

Putrajaya – Indeks Harga Pengguna (IHP) menunjukkan peningkatan 2.2 peratus pada September 2021 kepada 122.8 berbanding dengan 120.1 pada bulan yang sama tahun sebelumnya. IHP merekodkan kenaikan bagi bulan kelapan berturut-turut semenjak Februari 2021 disebabkan oleh kesan asas pada tahun lalu. Jabatan Perangkaan Malaysia mengeluarkan laporan berkaitan Indeks Harga Pengguna (IHP), September 2021 pada hari ini.

Mengulas lebih lanjut, Ketua Perangkawan Malaysia, Dato’ Sri Dr. Mohd. Uzir Mahidin menekankan bahawa “Kumpulan pengangkutan terus mencatat kenaikan dua digit sejak Mac dan terus meningkat 11.0 peratus pada September 2021 berbanding dengan tahun lalu. Makanan dan minuman bukan alkohol meningkat 1.9 peratus dan peningkatan tertinggi dicatatkan oleh subkumpulan daging (5.8 peratus) disebabkan oleh kenaikan purata harga ayam pada September lalu, iaitu RM9.35 sekilogram berbanding dengan RM8.50 pada September tahun lalu.”

“Selain itu, subkumpulan ikan dan makanan laut meningkat 3.5 peratus, terutamanya disebabkan oleh peningkatan dalam purata harga ikan kembong kepada RM15.60 (September 2020: RM14.30) dan ikan selayang kepada RM11.40 (September 2020: RM9.80).”

Tambahan pula, hiasan, perkakasan dan penyelenggaraan isi rumah turut meningkat 1.7 peratus diikuti oleh perumahan, air, elektrik, gas dan bahan api lain (0.7 peratus) dan perkhidmatan rekreasi dan kebudayaan (0.6 peratus). Kedua-dua restoran dan hotel dan kesihatan mencatatkan peningkatan marginal 0.3 peratus, manakala minuman alkohol dan tembakau meningkat 0.4 peratus. Komunikasi kekal tidak berubah, manakala pakaian, kasut, pelbagai barangan dan perkhidmatan kedua-duanya menurun negatif 0.5 peratus. Pendidikan juga merekodkan penurunan marginal negatif 0.1 peratus berbanding dengan tahun sebelumnya.

Menurut Dato’ Sri Dr. Mohd. Uzir, IHP bagi suku tahun ketiga 2021 meningkat 2.2 peratus kepada 122.6 berbanding dengan 120.0 pada suku tahun yang sama tahun sebelumnya. Bagi perbandingan suku tahunan pula, IHP mencatatkan penurunan negatif 0.4 peratus berbanding dengan suku tahun kedua 2021.

Bagi perbandingan dari bulan ke bulan, IHP meningkat 0.2 peratus berbanding Ogos 2021. Peningkatan ini disumbangkan oleh makanan dan minuman bukan alkohol (0.6 peratus); perumahan, air, elektrik, gas dan bahan api lain (0.1 peratus) dan hiasan, perkakasan dan penyelenggaraan isi rumah (0.1 peratus).

Selain itu, indeks teras yang meliputi semua barang dan perkhidmatan kecuali item makanan segar yang mempunyai harga tidak menentu serta harga yang dikawal meningkat 0.6 peratus pada September 2021 berbanding dengan tahun sebelumnya. Antara kumpulan yang mendorong kepada kenaikan ini adalah kumpulan hiasan, perkakasan dan penyelenggaraan isi rumah (1.7 peratus); dan makanan dan minuman bukan alkohol (1.0 peratus).”

Sementara itu, IHP tanpa bahan api meningkat 0.8 peratus pada September 2021 kepada 113.4 berbanding dengan 112.5 pada bulan yang sama tahun sebelumnya. IHP tanpa bahan api adalah meliputi semua barang dan perkhidmatan kecuali Petrol Tanpa Plumbum RON95, Petrol Tanpa Plumbum RON97 dan Diesel.

Secara keseluruhannya, kesemua negeri mencatatkan peningkatan IHP pada September 2021. Lapan negeri, iaitu Terengganu (3.1 peratus), Pahang (2.8 peratus), Kelantan (2.8 peratus), Sarawak (2.5 peratus), Perak (2.5 peratus), Johor (2.4 peratus), Kedah dan Perlis (2.4 peratus) dan Melaka (2.3 peratus) menunjukkan peningkatan melepasi paras IHP nasional 2.2 peratus pada September 2021 berbanding bulan yang sama pada tahun sebelumnya. Kesemua negeri mencatatkan peningkatan bagi indeks kumpulan makanan dan minuman bukan alkohol.

Peningkatan tertinggi dicatatkan oleh Pahang (2.7 peratus), diikuti oleh Selangor dan Wilayah Persekutuan Putrajaya (2.4 peratus), Perak (2.4 peratus), Terengganu (2.2 peratus), Johor (2.2 peratus), Melaka (2.2 peratus) dan Kelantan (2.1 peratus). Sementara itu, peningkatan bagi negeri selebihnya adalah di bawah paras indeks kumpulan makanan dan minuman bukan alkohol nasional.


Indeks Pelopor Kembali Pulih Petunjuk Ekonomi Malaysia Semakin Baik

Putrajaya – Jabatan Perangkaan Malaysia menerbitkan Penunjuk Ekonomi Malaysia: Indeks Pelopor, Serentak dan Susulan bagi Ogos 2021. Indeks Pelopor (IP) merupakan alat yang digunakan untuk memberikan petunjuk ekonomi dalam purata empat hingga enam bulan ke hadapan.

Mengulas terhadap laporan tersebut, Dato’ Sri Dr. Mohd. Uzir Mahidin, Ketua Perangkawan Malaysia berkata: “Prestasi IP pada Ogos 2021 semakin reda dengan 106.2 mata, mencatatkan pertumbuhan negatif yang lebih baik pada 2.3 peratus (Julai 2021: -4.0 peratus) berbanding dengan bulan yang sama pada tahun 2020.

Penurunan IP dipengaruhi oleh kemerosotan dalam Bilangan Unit Kediaman yang Diluluskan Pembinaan berikutan pasaran hartanah yang mencabar dan sentimen pesimis dalam kalangan pelabur semasa pandemik COVID-19. Bagi perbandingan bulanan, IP menunjukkan peningkatan sebanyak 1.1 peratus dengan kebanyakan komponen mencatatkan pertumbuhan positif terutamanya didorong oleh kenaikan dalam jangkaan nilai jualan di sektor pembuatan (1.3 peratus).

Dengan mengambil kira prestasi IP yang lebih baik dan peralihan lebih banyak negeri di bawah Pelan Pemulihan Negara (PPN), beliau menjangkakan bahawa ekonomi negara berkemungkinan besar semakin baik pada bulan yang berikutnya. Selain itu, prospek pembangunan ekonomi yang ditetapkan dalam Rancangan Malaysia ke-12 (RMK-12) akan memacu pemulihan ekonomi melalui agenda jangka panjang global dan nasional sepanjang tahun 2021 hingga 2025.

Indeks Serentak (IS) yang mencerminkan prestasi aktiviti ekonomi semasa menurun 1.6 peratus pada Ogos 2021 (Julai 2021: -5.2 peratus), namun trend penurunan yang lebih baik. Indeks itu telah merekodkan 108.2 mata berbanding dengan 110.0 mata pada bulan yang sama tahun sebelumnya. IS telah meningkat 4.2 peratus pada Ogos 2021. Kapasiti Penggunaan di sektor pembuatan (2.9 peratus) dan indeks kuantiti perdagangan runcit (0.9 peratus) merupakan penyumbang utama kepada peningkatan dalam IS.


Keuntungan yang Dikejar, Riba yang Digenggam

Faedah bank ini lebih rendah, lagi untung untuk pinjaman jangka panjang.”

“Bayar minimum penggunaan kad kredit, penalti nanti 1% sahaja. Sedikit sahaja perlu bayar.”

“Kami hutang dulu jongkong emas ini dengan Mak ya, apabila harga emas naik, kami bayar hutang emas ni balik.”

“Mak Cik, petang-petang sikit ya saya bagi semangkuk garam halus, sekarang saya guna dulu garam kasar makcik ini untuk masak gulai.

Ungkapan-ungkapan seumpama ini sering kali kita mendengarnya dalam kehidupan seharian tanpa mengendahkan hukum pengharaman riba, sekali gus telah bersekongkol dengan jenayah Syariah. Riba bermaksud tambahan, menambah atau menjadikannya lebih daripada apa-apa yang diberikan. Riba merupakan amalan semenjak zaman Jahiliah dan masyarakat menganggapnya sebagai penghasilan yang tidak suci. Hal ini terbukti semasa pembinaan untuk proses pembaikan Kaabah, mana-mana sumbangan daripada sumber yang bercampur dengan riba ditolak sama sekali.

Riba sering kali wujud dalam institusi kewangan konvensional yang melibatkan aktiviti pinjaman. Contoh situasi yang dapat diterjemahkan ialah apabila Puan A memohon pinjaman peribadi wang berjumlah RM100 000 dari bank konvensional dan disyaratkan membayar balik wang tersebut dengan nilai RM104 000 (4% faedah). Maka itu, lebihan nilai atas hutang pokok tersebut yang bernilai RM4000 itu ialah riba. Contoh situasi lain pula, Puan B meminjam wang berjumlah RM10 000 daripada Ah Long dan pembayaran semula perlu dilakukan sebelum 31 Disember 2021, namun Puan B tidak dapat melunaskan hutang pada tarikh tersebut dan meminta dilanjutkan tempoh untuk bayaran semula. Tempoh baharu diberikan sehingga 1 Jun 2022, tetapi jumlah bayaran yang dikenakan bertambah menjadi RM11 000. Oleh itu, tambahan RM1000 yang dikenakan itu ialah riba.

Riba juga boleh berlaku dalam pelaburan terutamanya yang melibatkan barangan riba seperti emas dan perdagangan pertukaran mata wang asing (forex). Pelabur emas pada kebiasaannya membeli emas tanpa ada fizikal (gharar), tidak berlaku penyerahan (taqabbud), kaedah lock price dan ETA (estimated time of arrival) yang memungkinkan terdedah dengan unsur riba. Begitu juga dengan pelaburan yang melibatkan mata wang atau forex yang masih terdedah dengan riba disebabkan bercanggahan dengan syarat pertukaran riba. Antara aktiviti forex yang terdedah dengan riba seperti pengenaan rollover interest, syarat jual beli dalam pemberian hutang melalui leverage dan qabd yang tidak jelas ketika transaksi pertukaran, penjualan mata wang yang tiada dalam pegangan dan spekulasi. Spekulasi juga turut melibatkan perjudian (maysir).

Selain itu, riba juga boleh didapati dalam urus niaga dan perdagangan sama ada daripada modal pinjaman ataupun transaksi barang perniagaan (barangan ribawi). Kaedah jual beli syiling emas, wafer dan jongkong emas secara ansuran atau dalam talian contohnya boleh membawa kepada berlakunya riba fadl (riba pertukaran).

Amalan riba juga tidak mustahil wujud dalam kehidupan seharian kita yang melibatkan pertukaran barangan ribawi yang menyalahi syarat pertukaran tanpa kita sedari. Umpamanya ketika kita kehabisan garam kasar untuk memasak dan meminta menukarkan garam tersebut dengan garam halus daripada jiran sebelah rumah. Apabila serahan tidak berlaku serta merta boleh menghasilkan riba fadl yang kita mungkin tidak perasan. Begitu juga apabila pertukaran dengan kawan kita semangkuk kurma Ajwah dengan 2 mangkuk kurma Mariami yang kita miliki akan menghasilkan riba fadl.

Barangan ribawi ada enam jenis yang dibahagikan kepada dua kelompok; Kelompok pertama ialah mata wang, iaitu emas dan perak, manakala kelompok kedua ialah makanan asasi, iaitu gandum, barli, tamar dan garam. Wang kertas, iaitu Ringgit Malaysia merupakan mata wang dikiaskan dengan emas manakala beras dikiaskan dengan makanan asasi penduduk Malaysia (‘uruf).

Hadis Rasulullah SAW yang diriwayatkan oleh ‘Ubadah bin al-Samit: “Emas dengan emas, perak dengan perak, gandum dengan gandum, tamar dengan tamar, garam dengan garam, perlu sama, timbangan sama dan diserah tangan segera. Jika dengan jenis yang berbeza, juallah seperti mana kamu kehendaki selagi ia serahan segera.“(Riwayat Muslim)

Terdapat tiga syarat khusus perlu dipatuhi bagi memastikan transaksi barangan ribawi ini tidak berlaku riba. Syarat tersebut ialah;

Allah SWT mengisytiharkan perang ke atas pelaku riba. Hal ini terkandung dalam penegasan-Nya dalam ayat 278-279 Surah al-Baqarah yang bermaksud: “Wahai orang yang beriman! Bertakwalah kamu kepada Allah dan tinggalkanlah saki baki riba, jika kamu orang yang beriman. Jika kamu tidak meninggalkannya, isytiharkanlah perang dengan Allah dan Rasul-Nya.” (al-Baqarah’: 278-279)

Daripada Ibn Mas’ud, Nabi SAW bersabda: “Sesungguhnya riba walaupun banyak (dari sudut kuantiti) tetapi hasilnya akan membawa kepada sedikit dan papa.“ (Riwayat Ahmad)

Malah, tidak keterlaluan dikatakan mereka yang mengamalkan riba seperti berzina dengan ibu bapa sendiri kerana Nabi SAW bersabda: “Riba mempunyai 73 pintu, riba yang paling ringan (dosanya) seperti seorang lelaki berzina dengan ibunya.“ (Riwayat Ibn Majah, sahih menurut syarat Al-Bukhari dan Muslim)

Maka itu, jelaslah bahawa riba termasuk dalam kategori tujuh dosa besar di samping syirik, sihir, membunuh, memakan harta anak yatim, lari dari medan perang serta menuduh perempuan suci berzina. Oleh sebab itu, wajib bagi setiap Muslim untuk sentiasa berhati-hati dan meyakini adanya maut dan menjauhi perkara haram supaya terhindar daripada azab-Nya.

Kita mungkin alpa tatkala perundangan riba tidak digazet di negara ini dengan pelaksanaannya dalam institusi kewangan konvensional berlaku secara terang-terangan dan dilanggan oleh kebanyakan orang tanpa rasa berdosa sekali gus menjadi alasan untuk masih bersama riba. Kita juga sering memberi alasan sibuk, malas, belum sampai seru dan pelbagai lagi alasan untuk tidak berubah. Natijahnya sehingga hari ini masih banyak umat Islam memiliki harta “riba” yang tidak wajar sama sekali wujud dalam kehidupan seorang Muslim.

Malaysia merupakan model terunggul di Asia Tenggara yang menerajui sistem kewangan Islam. Masyarakat Islam di Malaysia mempunyai pelbagai pilihan produk dan perkhidmatan kewangan Islam mengikut kehendak dan keselesaan masing-masing. Oleh hal yang demikian, tiada alasan untuk bergelumang dengan riba lagi. Antara penyelesaian untuk mengelak riba yang boleh dicadangkan, termasuklah:

Hari ini kita diuji dengan pandemik COVID-19 yang melemahkan sistem ekonomi negara, peningkatan angka kemiskinan, menambahkan tekanan masyarakat, menghilangkan nikmat kesihatan dan meragut ribuan nyawa. Sudah tiba masanya kita meletakkan prioriti keberkatan dalam amalan harian kita agar ujian seumpama ini dapat “ditawan” dengan kesabaran yang tinggi dan mendapat pertolongan daripada Yang Maha Esa. Riba wajib dibuang secara total dalam kehidupan kita agar keberkatan harta terjaga. Kehilangan berkat dalam harta berlaku apabila kuantiti harta yang banyak tidak pernah cukup bagi memenuhi keperluan dan mudah hilang atau habis melalui jalan yang tidak berfaedah. Malah, harta itu menjadi asbab ringannya pemilik untuk melakukan maksiat, berada dalam kefasiqan dan hina di sisi Allah SWT, sekali gus membawa kepada hilangnya sifat amanah, cenderung kepada rasuah, penipuan dan tamak haloba.

Profesor Madya Dr. Salmy Edawati Yaacob, Pensyarah Kanan di Pusat Kajian Syariah, Fakulti Pengajian Islam, Universiti Kebangsaan Malaysia.


Daulatkan Bahasa Kebangsaan di Tempat Awam

Untuk mendapatkan maklumat terkini, ikuti kami melalui Telegram

Pemantauan bahasa di tempat awam merupakan antara tugas dan tanggungjawab Dewan Bahasa dan Pustaka (DBP) untuk menggalakkan penggunaan bahasa kebangsaan yang betul digunakan secara meluas bagi segala maksud melalui arahan, ulasan, nasihat, bantuan, bimbingan, latihan atau pengawasan, seperti yang termaktub dalam Akta Dewan Bahasa dan Pustaka (Pindaan dan Perluasan) 1995. Projek ini dilaksanakan untuk mengesan kesilapan bahasa yang berlaku atau yang dipamerkan di tempat awam seperti pada papan iklan luar, papan iklan premis perniagaan, gegantung dan kain rentang yang jika tidak dicegah dengan segera akan mencemarkan maruah bahasa kebangsaan.

Garis Panduan Perancangan Papan Iklan Luar 2009 menggariskan bahawa penggunaan bahasa Melayu hendaklah dipastikan betul dan tepat dari segi penggunaan perkataan, susunan ayat, ejaan, tatabahasa dan sebagainya. Penggunaan bahasa yang betul juga hendaklah merujuk dan mendapat pengesahan daripada pihak DBP.

Surat arahan yang dikeluarkan oleh Kementerian Kesejahteraan Bandar, Perumahan dan Kerajaan Tempatan pada 24 Februari 2015, nombor rujukan JKT.D.100-1/3/2 Jld. 6 (19) mengarahkan Pihak Berkuasa Tempatan (PBT) mewajibkan pengiklan dan agensi pengiklanan mendapatkan pengesahan bahasa Melayu yang baik dan betul daripada DBP sebelum mereka diberi lesen untuk menyiarkan iklan di tempat awam.

Sehubungan dengan itu, Dewan Bahasa dan Pustaka Wilayah Tengah (DBPWTgh) dengan kerjasama Perbadanan Putrajaya dan Majlis Bandaraya Seremban telah melaksanakan program pemantauan bahasa di tempat awam di sekitar Putrajaya, Seremban dan Nilai. Program ini disertai oleh Munsyi Dewan (Puan Mahaya Mohd. Yassin), pegawai Perbadanan Putrajaya, pegawai Majlis Bandaraya Seremban dan pegawai DBPWTgh pada 16 hingga 18 November 2021 yang lalu.

Program ini bertujuan bagi merakam, menegur dan mengambil tindakan untuk membetulkan kesilapan bahasa dengan kadar segera. Secara khususnya, program ini dilaksanakan dengan objektif untuk menilai tahap penggunaan bahasa kebangsaan pada papan iklan luar, papan iklan premis perniagaan, gegantung dan kain rentang; menilai keberkesanan penguatkuasaan bahasa kebangsaan pada papan iklan luar, papan iklan premis perniagaan, gegantung dan kain rentang seperti yang diperuntukkan oleh Undang-undang Kecil Iklan yang diterima pakai oleh PBT; mengenal pasti kesilapan bahasa, dan mengenal pasti punca masalah tersebut serta membuat teguran kepada pihak yang berkaitan; dan meningkatkan kerjasama dengan semua pihak, terutamanya pihak berkuasa tempatan, badan bukan kerajaan dan pihak swasta dengan menawarkan kursus kebahasaan, khidmat nasihat bahasa dan sebagainya untuk mengurangkan kesalahan penggunaan bahasa kebangsaan pada papan iklan atau papan tanda.

Pemantauan bermaksud memberikan pengawasan termasuklah memantapkan, menilai atau mengkaji, menyemak dan membaiki, mengambil tindakan susulan dan membuat laporan dalam pelbagai tujuan untuk mengembangkan dan meningkatkan penggunaan bahasa kebangsaan yang baik dan bermutu pada papan iklan luar, papan iklan premis perniagaan, gegantung dan kain rentang.

Aspek utama yang akan dinilai ialah tahap dan penggunaan bahasa kebangsaan yang baik dan bermutu pada papan iklan luar, papan iklan premis perniagaan, gegantung dan kain rentang. Oleh yang demikian, kesungguhan PBT dapat dilihat apabila menggunakan bahasa kebangsaan selaras dengan Surat Pekeliling Am bilangan 1 tahun 2006 berkenaan Langkah-langkah Memperkasakan Bahasa Kebangsaan dalam Perkhidmatan Awam dan Undang-undang Kecil Iklan pada setiap PBT dan surat arahan KPKT berhubung dengan Penguatkuasaan Pengesahan Bahasa Melayu oleh DBP dalam Iklan di Tempat Awam.

Isu penggunaan bahasa kebangsaan yang salah, tidak tepat dan bercampur aduk dalam pengiklanan sering menimbulkan kecaman dan kritikan orang ramai sehingga isu ini disiarkan dalam media cetak dan media elektronik. Dengan adanya pemantauan bahasa yang dilaksanakan dengan kerjasama semua pihak, terutamanya pihak berkuasa tempatan dan badan bukan kerajaan diharapkan dapat memenuhi wawasan untuk menjadikan Malaysia sebagai negara maju yang berasaskan acuan sendiri serta dapat dikongsi bersama oleh semua pihak. Penggunaan bahasa kebangsaan yang baik di tempat awam mencerminkan citra negara ini.

Selain itu, kerjasama yang lebih erat dapat dijalinkan antara DBP dengan PBT melalui khidmat nasihat atau pengesahan bahasa. Kerjasama ini dapat membantu kedua-dua pihak melaksanakan tugas dan tanggungjawab ke arah mencapai matlamat penubuhan institusi masing-masing.

Oleh itu, terdapat dua aspek yang diambil kira semasa melakukan pemantauan, iaitu:

2. Mutu penggunaan bahasa kebangsaan, iaitu bermaksud bahasa yang digunakan di tempat awam mematuhi peraturan tatabahasa bahasa Melayu seperti yang digariskan dalam buku Tatabahasa Dewan dan pedoman-pedoman bahasa yang dikeluarkan oleh DBP yang berkaitan dengan aspek yang berikut:

Pemantauan bahasa di tempat awam dilaksanakan kerana masih banyak kesalahan bahasa yang dilakukan di tempat tumpuan awam. Selain itu, pihak DBP juga dapat menilai keakuran pemilik iklan mematuhi arahan KPKT dan Undang-undang Kecil Iklan PBT dengan memperagakan iklan yang telah disahkan oleh DBP sahaja. Pemantauan bahasa ini dilaksanakan secara bersinergi dengan Perbadanan Putrajaya dan Majlis Bandaraya Seremban. Pemantauan ini dijalankan bersama-sama Bahagian Pelesenan atau Bahagian Penguatkuasaan Perbadanan Putrajaya dan Majlis Bandaraya Seremban untuk menguatkuasakan penggunaan bahasa kebangsaan di kawasan pentadbiran masing-masing dan untuk mewajibkan pemohon mendapatkan pengesahan penggunaan bahasa Melayu daripada DBP terlebih dahulu sebelum memohon lesen atau permit iklan.

Hasil dapatan daripada pemantauan yang dibuat, dapatlah disimpulkan bahawa penggunaan bahasa kebangsaan yang betul pada papan tanda dan papan iklan di sekitar Putrajaya, Nilai dan Seremban pada 16 November 2021 hingga 18 November 2021 secara keseluruhannya memuaskan. Banyak usaha telah dan sedang diteruskan untuk memaparkan ejaan, terjemahan, pemilihan kata dan penggunaan tatabahasa yang betul. Dalam konteks ini, ukuran papan iklan premis perniagaan turut dititikberatkan.

Terdapat juga sesuatu yang amat menginspirasikan seperti penggunaan tulisan Jawi. Pada nama jalan di taman ditambah dengan tulisan Jawi pada bahagian permulaan papan tanda. Kompleks Kehakiman Syariah, Negeri Sembilan Darul Khusus misalnya menggunakan sepenuhnya tulisan Jawi pada sebelah kiri laluan masuk, sementara di bahagian kanan pula bertulisan Rumi sepenuhnya.

Walau bagaimanapun, penggunaan bahasa kebangsaan bersama-sama bahasa asing dan penggunaan bahasa asing sepenuhnya masih terdapat pada papan iklan perniagaan. Ada juga aspek ejaan, tatabahasa dan terjemahan yang tidak tepat di beberapa papan tanda. Contohnya, “SEEHAT STORE”, “DISINI”, “ONLINE” dan “ATAS TALIAN”. Nama jalan dan taman perumahan dalam bahasa Inggeris turut digunakan. Contohnya, “JALAN DILLENIA 3”, “GREEN TECHNOLOGY PARK”, “GARDEN AVENUE”, “GARDEN HOMES”, dan “VISION HOMES”.